ORDE do 24 de xuño de 2009 pola que se establecen as bases para a concesión, en réxime de concorrencia competitiva, das subvencións correspondentes aos programas sectoriais de investigación aplicada, PEME I+D e I+D Suma do Plan Galego de Investigación, Desenvolvemento e Innovación Tecnolóxica (Incite) e se procede á súa convocatoria para o ano 2009.
CONSELLERÍA DE ECONOMÍA E INDUSTRIA — III. OUTRAS DISPOSICIÓNS — 06/07/2009

A Lei 12/1993, do 6 de agosto, de fomento da investigación e desenvolvemento tecnolóxico de Galicia, no seu artigo 1 establece, como obxectivo xeral, o fomento da investigación científica e a innovación tecnolóxica para promover o desenvolvemento económico, social e produtivo de Galicia. Como unha ferramenta encamiñada ao logro deste obxectivo, a citada lei, no seu capítulo II, crea o Plan Galego de Investigación, Desenvolvemento e Innovación Tecnolóxica. O Consello da Xunta de Galicia, na súa reunión do 21 de setembro de 2006 aprobou o Plan Galego de Investigación, Desenvolvemento e Innovación Tecnolóxica 2006-2010 (Incite).
O Incite ten como misión impulsar o crecemento económico e social de Galicia mediante a mellora da súa capacidade científico-tecnolóxica facilitando, deste xeito, a participación das empresas no proceso de innovación e a extensión dos beneficios da investigación ao conxunto da sociedade galega. Estrutúrase en tres tipos de programas: os programas horizontais, os programas xerais e os programas sectoriais.
Co obxectivo do apoio á I+D+i aplicada, isto é, á actividade de investigación desenvolvida fundamentalmente polas empresas xunto co resto dos axentes do sistema, e coa finalidade de darlles resposta ás necesidades dos sectores económicos e sociais e contribuír á competitividade, modernización e diversificación da economía produtiva establécense os programas sectoriais de investigación aplicada, PEME I+D e I+D Suma. O primeiro deles ten por finalidade apoiar a investigación aplicada nas tecnoloxías sectoriais descritas no sistema público de investigación. O segundo, continuar co apoio e dinamización do proceso innovador de I+D+i nas PEME. O terceiro, en cambio, vai destinado aos proxectos de máis impacto desenvolvidos por diversos axentes do sistema, nos cales se prima a estratexia articuladora e o compromiso investigador antes referido.
Estes programas están dirixidos ás seguintes tecnoloxías sectoriais (as súas liñas prioritarias detállanse no anexo V):
-Medio rural (MRU).
-Medio mariño (MMA).
-Recursos enerxéticos e mineiros (REM).
-Medio natural e desenvolvemento sustentable (MDS).
-Biomedicina e ciencias da saúde (CSA).
-Tecnoloxías da alimentación (TAL).
-Tecnoloxías dos materiais e da construción (TMT).
-Deseño e produción industrial:
Modalidade A. Deseño e produción industrial (DPI).
Modalidade B. Deseño e produción na automoción (DPA).
-Tecnoloxías da información e as comunicacións (TIC).
-Sociedade da información (SIN).
-Sociedade e cultura (SEC).
-Turismo (TUR).
Consecuentemente con todo o anterior, en exercicio das facultades que me confire o artigo 34 da Lei 1/1983, do 22 de febreiro, de normas reguladoras da Xunta e da súa Presidencia,
DISPOÑO:
Artigo 1º.-Convocatoria e bases reguladoras.
1. Esta orde ten por obxecto aprobar as bases polas cales se rexerá a concesión das subvencións da Dirección Xeral de Investigación, Desenvolvemento e Innovación da Consellería de Economía e Industria co fin de pór en marcha os instrumentos previstos no Incite para a execución dos programas sectoriais de investigación aplicada, PEME I+D e I+D Suma.
2. Así mesmo, por medio desta orde convócanse para o ano 2009 en réxime de publicidade, obxectividade e concorrencia competitiva as modalidades de subvencións que a continuación se indican, con destino aos beneficiarios que igualmente se especifican, e que se rexerán polas seguintes bases xerais así como por aquelas específicas que se inclúen como anexos a esta orde:
A. Proxectos individuais, proxectos realizados por unha soa entidade, sendo esta calquera das citadas como beneficiario:
1) Equipos de investigación de universidades, organismos públicos de investigación, entes e centros públicos de investigación da Comunidade Autónoma de Galicia: proxectos de investigación aplicada.
2) Centros tecnolóxicos da Comunidade Autónoma de Galicia: proxectos de investigación aplicada.
3) Empresas privadas, agrupacións de empresas de carácter privado, ou empresas públicas que teñan entre os seus fins ou realicen actividades de investigación:
i. Proxectos de investigación industrial.
ii. Proxectos de desenvolvemento experimental.
B. Proxectos en colaboración, proxectos realizados por mais dunha entidade sendo esta calquera das citadas como beneficiario.
3. As modalidades sinaladas teñen os códigos de procedemento que se indican no seguinte cadro.
Ver referencia pdf "13000D004P008.PDF"
4. Estas subvencións concédense para a realización de proxectos que se inicien no ano da convocatoria e que teñan unha duración máxima de tres anos, computada desde a data de concesión ata, como máximo, a data de xustificación da anualidade correspondente.
Artigo 2º.-Solicitudes.
i. Para poder ser beneficiario das subvencións deberá presentarse unha solicitude axustada aos modelos normalizados dos que, a título exclusivamente informativo, figuran como anexos os respectivos títulos (do VII ao XLII) desta orde, que irá acompañada dos documentos que se especifican nos correspondentes artigos das bases reguladoras.
ii. Os formularios de solicitude das axudas deberanse obter, cubrir, aceptar e imprimir necesariamente a través da aplicación informática establecida nos enderezos da internet
http://www.xunta.es/cumprimentacion-electronica
ou http://economiaeindustria.xunta.es/dxidi.
iii. Poderanse cubrir e obter os formularios ata as 24 horas do día anterior ao da data de finalización do prazo de presentación de solicitudes.
iv. Non se terán en conta nin serán valoradas memorias adicionais á memoria científico-técnica incluída no formulario de solicitude.
v. Os datos de contacto que figuren nas solicitudes (enderezo postal, enderezo electrónico, teléfono e fax) consideraranse os únicos válidos para os efectos de notificación. Serán responsabilidade exclusiva da entidade solicitante tanto os erros na súa consignación como a comunicación á Dirección Xeral de Investigación, Desenvolvemento e Innovación de calquera cambio que se producise neles.
Artigo 3º.-Lugar e prazo de presentación das solicitudes.
1. As solicitudes presentaranse preferentemente na oficina de Rexistro Único e Información no complexo administrativo de San Caetano en Santiago de Compostela, así como nos de calquera outro órgano da Administración xeral do Estado, das comunidades autónomas ou das entidades que integran a Administración local, sempre que neste último caso se teña subscrito o oportuno convenio, ou polos restantes medios previstos no artigo 38.4º da Lei 30/1992.
2. O prazo de presentación das solicitudes será dun mes, contado a partir do día seguinte ao da publicación desta orde no DOG. Entenderase como último día do prazo o correspondente ao mesmo ordinal do día da publicación. Se o último día de prazo fose inhábil, entenderase prorrogado ao primeiro día hábil seguinte e, se no mes de vencemento non houber día equivalente ao inicial do cómputo, entenderase que o prazo expira o último do mes.
Artigo 4º.-Información aos interesados.
1. Sobre estes procedementos administrativos, que teñen os códigos indicados no artigo 1º, poderase obter documentación normalizada ou información adicional na Dirección Xeral de I+D+i, a través dos seguintes medios:
a) Páxina web oficial da consellería (
http://economiaeindustria.xunta.es
), na súa epígrafe de Axudas e na Oficina virtual.
b) O teléfono 981 54 10 71 da devandita dirección xeral.
c) O enderezo electrónico info.sect@xunta.es
d) Presencialmente.
2. Así mesmo, para cuestións xerais sobre este ou outro procedemento, poderá facerse uso do teléfono de información xeral da Xunta de Galicia 012 (desde Galicia) e 902 12 00 12 (desde o resto do Estado).
Artigo 5º.-Financiamento e concorrencia.
1. As subvencións imputaranse ás aplicacións orzamentarias que se indican no seguinte cadro, nas cales existe crédito adecuado e suficiente no orzamento da comunidade autónoma para o ano 2009. Non obstante, se no transcurso do exercicio 2009 se producen variacións orzamentarias que permitan unha maior dispoñibilidade orzamentaria, poderanse conceder máis subvencións de acordo coa orde de prelación de solicitantes que resulte da aplicación dos criterios establecidos nos artigos correspondentes destas bases.
Ver referencia pdf "13000D004P008.PDF"
2. As aplicacións sinaladas cun asterisco (*) están cofinanciadas na anualidade 2009, con fondos Feder e FCI nunha porcentaxe máxima do 80% e 20% respectivamente. Os beneficiarios das axudas deberán cumprir as normas de información e publicidade dos fondos contidas no Regulamento 1828/2006 da Comisión, do 8 de decembro (L 371/1, DOUE do 27 de decembro).
3. Segundo as dispoñibilidades orzamentarias e distribución anual dos fondos Feder e FCI, todas as aplicacións orzamentarias poderán estar cofinanciadas con estes fondos nas porcentaxes máximas regulamentarias nas anualidades correspondentes aos anos 2010, 2011 e 2012.
4. As axudas previstas nesta orde serán incompatibles con calquera outra das que poida conceder esta consellería para o mesmo proxecto. Polo demais, estas axudas serán compatibles con calquera outra destinada ao mesmo proxecto, calquera que sexa a súa natureza e a entidade que a conceda, sempre que conxuntamente non superen o custo total do proxecto. Non obstante, no caso de proxectos de empresas, o importe das axudas concedidas en ningún caso poderá ser de tal contía que supere a intensidade de axuda aplicable de acordo co establecido no artigo 3º do anexo III.
Artigo 6º.-Consentimentos e autorizacións.
1. De conformidade co artigo 20.3º da Lei 9/2007, do 13 de xuño, de subvencións de Galicia (en diante Lei 9/2007), a presentación da solicitude de concesión da subvención comportará a autorización do solicitante ao órgano xestor para solicitar as certificacións que deban emitir a Axencia Estatal da Administración Tributaria, a Tesouraría Xeral da Seguridade Social e a Consellería de Facenda da Xunta de Galicia. Non obstante, o solicitante poderá denegar expresamente o consentimento, debendo presentar daquela as certificacións nos termos previstos regulamentariamente.
Consonte o establecido no mesmo artigo, se o solicitante indica que certos documentos que se deban usar neste procedemento xa están no poder da Administración actuante, a presentación da solicitude implica a autorización ao órgano instrutor para acceder a ela. Neste caso, o solicitante deberá facer constar a data e o órgano en que foron presentados ou, de ser o caso, emitidos, e non poden ter transcorrido máis de cinco anos desde a finalización do procedemento a que correspondan.
2. De acordo co establecido na disposición adicional primeira do Decreto 132/2006, do 27 de xullo, de creación dos rexistros de axudas, subvencións e convenios e de sancións da Xunta de Galicia, a persoa solicitante da subvención consentirá expresamente a inclusión e publicidade dos datos relevantes referidos ás axudas e subvencións recibidas, así como as sancións impostas, no devandito rexistro, feito que terá lugar agás nos supostos legalmente establecidos.
3. De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, esta consellería publicará na súa páxina web oficial a relación dos beneficiarios e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e a súa publicación na citada páxina web, coas excepcións previstas nas leis.
4. A Consellería de Economía e Industria velará polos datos de carácter persoal, que serán obxecto de tratamento, e para eses efectos procederase á súa incorporación a un ficheiro que cumprirá as exixencias da Lei 15/1999, de protección de datos, adoptándose tanto as medidas de seguridade técnicas como organizativas.
A finalidade da recollida dos datos persoais será estritamente a xestión e tramitación do expediente correspondente e as que deriven da aplicación da Lei 4/2006, de transparencia e boas prácticas na Administración pública galega.
Os datos non serán obxecto de cesión a terceiros; no entanto, a Consellería de Economía e Industria revelaralles ás autoridades públicas competentes os datos persoais e calquera outra información que estea no seu poder ou sexa accesible a través dos seus sistemas e que sexa requirida de conformidade coas disposicións legais e regulamentarias aplicables ao caso. Decláranse recoñecidos e poderanse exercer os dereitos de acceso, cancelación, rectificación e oposición por escrito e achegando identificación suficiente ao seguinte enderezo: edificios administrativos San Caetano-San Caetano s/n, 15704 Santiago de Compostela, ou ben mediante o procedemento habilitado para o efecto e que se poderá atopar na Guía do cidadán da páxina web da Xunta.
Artigo 7º.-Órganos competentes.
A Dirección Xeral de I+D+i será o órgano competente para a instrución do procedemento de concesión da subvención, e corresponderalle ao conselleiro de Economía e Industria ditar a resolución de concesión.
Artigo 8º.-Instrución dos procedementos.
1. De conformidade co establecido no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común, se a solicitude non reúne algún dos requisitos exixidos nestas bases reguladoras ou na correspondente convocatoria, requirirase o interesado para que, nun prazo de dez días hábiles, emende a falta ou achegue os documentos preceptivos. Neste requirimento farase indicación expresa de que, se así non o fixer, se terá por desistido na súa petición, logo da correspondente resolución.
Este requirimento de emenda tamén se fará se das certificacións obtidas de conformidade co artigo 6º.1 resulta que o solicitante non está ao día no pagamento das súas obrigas tributarias e sociais co Estado, coa comunidade autónoma e coa Seguridade Social.
2. Sen prexuízo do disposto no parágrafo anterior, poderá requirirse ao solicitante que achegue cantos datos, documentos complementarios e aclaracións resulten necesarios para a tramitación e resolución do procedemento.
3. Unha vez revisadas as solicitudes e as emendas feitas, aqueles expedientes administrativos que reúnan todos os requisitos e a documentación necesaria serán remitidos á comisión encargada da súa valoración, de acordo co establecido no artigo seguinte.
4. Os expedientes que non cumpran as exixencias contidas nestas bases ou na normativa de aplicación, ou que non conteñan a documentación necesaria, quedarán á disposición do órgano instrutor para que formule a proposta de resolución de inadmisión, na cal se indicarán as causas desta. No caso de proxectos en colaboración, a inadmisión dun dos solicitantes suporá a inadmisión de todos os participantes nel.
5. Non axustarse aos termos da convocatoria, así como a ocultación de datos, a súa alteración ou calquera outra manipulación da información será causa da desestimación da solicitude, sen prexuízo do disposto no artigo 50 e seguintes da Lei 9/2007, de 13 de xuño.
6. Cando a temática do proxecto o aconselle, despois de dar audiencia ao solicitante, o director xeral de Investigación, Desenvolvemento e Innovación poderá determinar o transvasamento de solicitudes presentadas entre as diferentes tecnoloxías sectoriais.
Artigo 9º.-Avaliación.
O xestor de cada tecnoloxía sectorial realizará a selección de avaliadores externos con experiencia investigadora demostrada no seu ámbito científico, en función da temática específica dos proxectos presentados a esta convocatoria.
As solicitudes serán sometidas a dúas avaliacións científicas, e a unha terceira no caso de discrepancia significativa. O xestor, tendo en conta os informes de avaliación, realizará un informe sobre a idoneidade das solicitudes presentadas.
Artigo 10º.-Comisión de valoración.
1. A comisión de valoración será o órgano colexiado encargado de valorar as solicitudes de acordo con criterios obxectivos fixados nos anexos correspondentes, así como de emitir o informe en que se concrete o resultado da avaliación efectuada.
2. A composición da comisión de valoración será a seguinte:
-O/a subdirector/a xeral de Xestión do PGIDIT ou persoa en que delegue, que actuará como presidente/a.
-O/a subdirector/a xeral de Innovación Empresarial ou persoa en que delegue.
-O xestor da tecnoloxía sectorial correspondente. No caso de existir máis dun xestor, un deles asistirá ás reunións da comisión con voz e sen voto.
-Un funcionario da Dirección Xeral de I+D+i, que actuará como secretario con voz e voto.
-Tres vogais designados polo director xeral de Investigación, Desenvolvemento e Innovación que, de ser o caso, representarán as direccións xerais con competencias no ámbito sectorial a que se refiran as axudas.
Para o seu funcionamento, a comisión poderá contar co apoio técnico do persoal que ten encomendada a xestión do Plan Galego de Investigación, Desenvolvemento e Innovación Tecnolóxica; en consecuencia, un técnico poderá asistir ás reunións da comisión por requirimento desta con voz e sen voto.
3. Na proposta de concesión que formule o órgano instrutor figurarán de xeito individualizado os solicitantes propostos para obteren a subvención, especificándose a avaliación que lles corresponde segundo os criterios recollidos na respectiva convocatoria, así como o importe da subvención para cada un deles.
4. O resto das actuacións que se consideren subvencionables quedará en reserva para seren atendidas no caso de que os créditos iniciais se incrementen a través dun expediente de modificación de crédito ou pola existencia de remanentes doutras convocatorias financiadas con cargo ao mesmo crédito ou a créditos incluídos no mesmo programa ou en programas do mesmo servizo, ou producidos por renuncias ou modificacións nos proxectos ou accións inicialmente subvencionados. Para estes efectos poderán realizarse sucesivas propostas de resolución conforme o sinalado neste artigo.
Artigo 11º.-Audiencia.
1. Instruído o procedemento, e inmediatamente antes de redactar a proposta de resolución, poráselles de manifesto aos interesados para que, nun prazo de dez días, poidan formular alegacións e presentar os documentos e xustificacións que xulguen pertinentes.
2. Porén, poderase prescindir do trámite a que se refire o punto anterior cando non figuren no procedemento nin se vaian ter en conta na resolución outros feitos nin outras alegacións ou probas que as aducidas polo interesado.
Artigo 12º.-Resolución e notificación.
1. Unha vez concluído o trámite de audiencia, a comisión de valoración emitirá un informe no cal se concrete o resultado da avaliación efectuada. O órgano instrutor elevará o citado informe, xunto coa proposta de resolución que formule, ao conselleiro.
2. Á vista da proposta formulada e segundo o que dispón o artigo 21.4º da Lei 9/2007, do 13 de xuño, ao non seren tidos en conta outros feitos nin outras alegacións e probas que as aducidas polos interesados, o conselleiro de Economía e Industria ditará as correspondentes resolucións definitivas de concesión ou denegación, que serán motivadas de acordo cos criterios de valoración establecidos.
3. As resolucións expresarán, cando menos:
a) As entidades beneficiarias da axuda.
b) O importe global da axuda para cada entidade.
c) A relación de posibles suplentes.
d) A desestimación expresa do resto das solicitudes.
4. No caso de que se propoña o financiamento de solicitudes correspondentes a centros de investigación dependentes da Xunta de Galicia, unha vez ordenadas por orde de prioridade decrecente a Dirección Xeral de I+D+i estudará o seu financiamento, de acordo coas súas dispoñibilidades orzamentarias. De ser o caso, procederá a realizar unha retención de crédito na aplicación orzamentaria correspondente coa finalidade de que a consellería correspondente poida levar a cabo a oportuna ampliación de crédito do seu orzamento para realizar a execución das actividades de investigación.
5. O prazo máximo para resolver e notificar a resolución ao interesado será de nove meses contados a partir do día seguinte ao da publicación da orde de convocatoria no Diario Oficial de Galicia. Se transcorrese o prazo máximo para resolver sen que recaese resolución expresa, os interesados poderán entender desestimadas as súas solicitudes por silencio administrativo.
6. Todas as resolucións serán notificadas de acordo co establecido na Lei 30/1992, do 26 de novembro, de réxime xurídico das administracións públicas e do procedemento administrativo común.
No entanto, e de conformidade co establecido no artigo 59.6º b) da indicada lei, no caso das subvencións concedidas ou consideradas como suplentes, poderase substituír a notificación individual pola publicación no Diario Oficial de Galicia e na páxina web da Consellería de Economía e Industria. Nesta publicación especificarase a data da convocatoria, o beneficiario, a cantidade concedida e a finalidade da subvención outorgada.
As solicitudes desestimadas notificaranse individualmente, con indicación das causas da desestimación.
Artigo 13º.-Réxime de recursos.
As resolucións ditadas ao abeiro da correspondente orde de convocatoria poñerán fin á vía administrativa e contra elas poderán interporse os seguintes recursos, sen prexuízo de que os interesados poidan exercer calquera outro que consideren procedente:
a) Recurso potestativo de reposición ante o conselleiro de Economía e Industria, no prazo dun mes contado a partir do día seguinte ao da notificación da resolución, se esta for expresa, ou de tres meses contados a partir do seguinte a aquel en que se produza o acto presunto.
b) Recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados desde o día seguinte ao da notificación da resolución, se esta for expresa, ou de seis meses contados a partir do seguinte a aquel en que se produza o acto presunto.
Artigo 14º.-Modificación da resolución.
1. Toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
2. Poderase acordar a modificación da concesión por instancia do beneficiario, sempre que este presente a solicitude de modificación con anterioridade á data de finalización do prazo de xustificación do investimento obxecto de subvención e se cumpran os seguintes requisitos:
a) Que a actividade, conduta ou modificación do proxecto estea comprendida dentro da finalidade das bases reguladoras.
b) Que se acredite a inexistencia de prexuízo a terceiros.
c) Que os novos elementos e circunstancias que motiven a modificación, de teren concorrido na concesión inicial, non supuxesen a denegación da subvención.
3. O acto polo que se acorde ou se denegue a modificación da resolución será ditado polo conselleiro de Economía e Industria logo da instrución do correspondente expediente no cal se lle dará audiencia ao interesado.
Artigo 15º.-Aceptación e renuncia.
Sen prexuízo dos recursos que procedan contra a resolución, transcorridos quince días naturais desde a notificación desta sen que o interesado comunicase expresamente a súa renuncia á subvención, entenderase que a acepta, e desde ese momento adquirirá a condición de beneficiario.
No entanto, no caso de que a entidade beneficiaria fixer constar na solicitude de subvención que solicita a modalidade de pagamento anticipado, no prazo máximo de dez días naturais desde a publicación da resolución na páxina web da Consellería de Economía e Industria deberá presentar a aceptación da subvención nestes termos; noutro caso entenderase que renuncia a ela.
A renuncia á subvención ou a súa aceptación poderase facer axustándose aos modelos que se inclúen como anexos VI-a e VI-b, así como por calquera outro medio que permita a súa constancia, de acordo co establecido no artigo 91 da Lei 30/1992, do 26 de novembro, de réxime xurídico das administracións públicas e do procedemento administrativo común.
No caso de que se comunicase a renuncia en prazo, o conselleiro ditará a correspondente resolución nos termos do artigo 42.1º da mesma lei.
Artigo 16º.-Obrigas dos beneficiarios.
Sen prexuízo das demais obrigas establecidas no artigo 11 da Lei 9/2007, así como daqueloutras específicas que se indiquen nos anexos desta convocatoria, os beneficiarios das axudas concedidas ao abeiro desta orde quedan obrigados a:
a) Proceder ao reintegro, total ou parcial, da subvención percibida no suposto de incumprimento das condicións establecidas para a súa concesión.
b) Facilitar toda a información que lle sexa requirida pola Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e control.
c) Solicitarlle á Dirección Xeral de I+D+i, previamente á súa realización, e, en todo caso, antes de que remate o prazo de xustificación da subvención, autorización para realizar calquera modificación no desenvolvemento dos proxectos aprobados. Terase en conta que a realización de modificacións non autorizadas no orzamento financiable poderá supor a inadmisión das cantidades desviadas.
d) Destinar o material inventariable ao fin concreto para o cal se concedeu a subvención segundo o disposto no artigo 29 da Lei 9/2007, fixándose para estes efectos o período de afección dos bens respectivamente en cinco anos para os bens inscritibles nun rexistro público e dous anos para os restantes bens.
Artigo 17º.-Subcontratación.
Nas modalidades de axuda que prevén este concepto de gasto será de aplicación o disposto nos artigos 27 da Lei 9/2007 e 43 do Decreto 11/2009, do 8 de xaneiro, polo que se aproba o Regulamento da Lei 9/2007 (en diante Decreto 11/2009). Para os efectos desta orde e co fin de incentivar a colaboración entre os distintos axentes do Sistema Galego de Innovación, o custo total das subcontratacións poderá acadar o 70 % do custo total do proxecto.
Non se admitirán subcontratacións realizadas por persoas ou entidades vinculadas co beneficiario agás no caso de que a entidade subcontratada sexa a única con capacidade para desenvolver as actuacións subcontratadas.
Artigo 18º.-Xustificación da subvención.
1. Se, transcorrido o prazo establecido no anexo correspondente para a xustificación da subvención, o beneficiario non presenta a documentación pertinente, a Dirección Xeral de I+D+i requirirá o beneficiario para que no prazo improrrogable de dez días a presente, advertíndoo de que a falta de presentación da xustificación no prazo indicado comportará a perda do dereito ao cobramento total ou parcial da subvención ou, de ser o caso, á exixencia do reintegro e demais responsabilidades establecidas na Lei de subvencións de Galicia. A presentación da xustificación no prazo adicional establecido non eximirá o beneficiario das sancións que, conforme a lei, correspondan.
2. Malia o disposto no punto anterior, a Dirección Xeral de Investigación, Desenvolvemento e Innovación poderá outorgar unha ampliación do prazo establecido para a presentación da xustificación, que non exceda a metade deste e sempre que con iso non se prexudiquen dereitos de terceiro. As condicións e o procedemento para a concesión da ampliación son os establecidos no artigo 49 da LRXAP-PAC.
3. En todo caso, o prazo de xustificación, incluída a ampliación, deberá permitir a verificación do cumprimento dos requisitos fixados nas bases reguladoras dentro do exercicio orzamentario correspondente.
4. Cando se aprecie a existencia de defectos emendables na xustificación presentada polo beneficiario, porase no seu coñecemento e concederáselle un prazo de dez días para a súa corrección.
5. No caso de que algunha entidade que recibise un anticipo no momento da resolución, de acordo co establecido no artigo 19º desta orde, non realizase ningunha parte do proxecto subvencionado, procederá ao reintegro da cantidade recibida no prazo establecido para a xustificación da subvención, polo procedemento que lle indicará a Dirección Xeral de I+D+i.
Artigo 19º.-Pagamento.
1. Con carácter xeral, poderán realizarse anticipos, que serán concedidos mediante resolución motivada, e pagamentos parciais á conta da liquidación final nas condicións establecidas no artigo 31.6º da Lei 9/2007, nos artigos 62 e 63 do Decreto 11/2009, e na correspondente convocatoria, o aboamento da subvención farase efectivo da seguinte forma:
1.1. Subvencións concedidas a equipos de investigación (anexo I) e centros tecnolóxicos de carácter público (anexo II) desta orde:
Como regra xeral aboaranse en cada unha das anualidades con anterioridade á xustificación da realización do proxecto, polo que o pagamento delas terá carácter de anticipo, coa excepción da última, que se aboará unha vez xustificada a totalidade do proxecto, e condicionaranse ao cumprimento dos requisitos recollidos para tal fin para os beneficiarios na Lei 9/2007, do 13 de xuño, de subvencións de Galicia.
A suma dos importes anticipados non poderá superar no seu conxunto o importe do 80% da subvención concedida.
a) Proxectos plurianuais.
-Primeira anualidade: anticiparase o 100% do importe da subvención concedida na primeira anualidade no momento da resolución de concesión, unha vez presentada a aceptación dela.
-Anualidades seguintes: anticiparase o 100% do importe da subvención da correspondente anualidade unha vez presentada e comprobada a correcta xustificación da execución do proxecto correspondente á anualidade do ano anterior. No caso de que non se xustificase o importe total da anualidade anterior, a xustificación do importe pendente será requisito previo para efectuar o anticipo da anualidade de que se trate.
-Última anualidade: non se realizarán anticipos, aboarase unha vez presentada e comprobada a correcta xustificación da execución total do proxecto. No caso de que a xustificación das anualidades anteriores fose insuficiente e dese lugar a unha minoración da subvención, o importe minorado detraerase do importe desta anualidade.
No caso de que o importe aprobado para a última anualidade resultase insuficiente para cubrir esta diferenza, requirirase do organismo beneficiario que proceda á devolución dos fondos non utilizados. A falta de devolución destes nos prazos requiridos dará lugar a incoación de expediente de reintegro nos termos recollidos no artigo 38 da Lei 9/2007, así como no título V do Decreto 11/2009.
b) Proxectos dunha única anualidade: anticiparase o 80% do importe da subvención concedida no momento da resolución de concesión; o importe restante aboarase unha vez xustificados os gastos realmente efectuados, de acordo co establecido nesta orde de convocatoria.
No caso de que a xustificación da anualidade fose insuficiente e dese lugar a unha minoración da subvención, requirirase do organismo beneficiario que proceda á devolución dos fondos non utilizados. A falta de devolución destes nos prazos requiridos dará lugar á incoación de expediente de reintegro nos termos recollidos no artigo 38 da Lei 9/2007, así como no título V do Decreto 11/2009.
Os pagamentos anuais responderán ao plan aprobado na resolución de concesión. No entanto, no caso de que os gastos efectivamente executados e xustificados en cada anualidade non coincidan coas previsións de pagamento anuais, procederase á modificación da resolución e, de ser o caso, ao reaxuste de anualidades.
No caso de que se propoñan pagamentos á conta, estes responderán ao ritmo de execución das accións subvencionadas, e aboaranse pola contía equivalente á xustificación presentada.
1.2. Subvencións concedidas a centros tecnolóxicos de carácter privado (anexo II) e empresas (anexo III) desta orde:
1.2.1. Pagamentos anticipados. A entidade solicitante debe facer constar que solicita esta modalidade de pagamento na solicitude da subvención, e condicionaranse ao cumprimento dos requisitos recollidos para tal fin para os beneficiarios na Lei 9/2007.
A suma dos importes anticipados non poderá superar no seu conxunto o importe do 80% da subvención concedida.
a) Proxectos plurianuais.
-Primeira anualidade: anticiparase o 100% do importe da subvención concedida na primeira anualidade no momento da resolución de concesión e unha vez presentada a súa aceptación.
-Anualidades seguintes: anticiparase o 100% do importe da subvención da correspondente anualidade unha vez presentada e comprobada a correcta xustificación da execución do proxecto correspondente a anualidade do ano anterior. No caso de que a xustificación da anualidade anterior fose insuficiente e dese lugar a unha minoración da subvención, o importe minorado detraerase do importe desta anualidade.
No caso de que o importe aprobado para esta anualidade resultase insuficiente para cubrir esta diferenza, requirirase da entidade beneficiaria que proceda á devolución dos fondos non utilizados. A falta de devolución destes nos prazos requiridos dará lugar a incoación de expediente de reintegro nos termos recollidos no artigo 38 da Lei 9/2007, así como no título V do Decreto 11/2009.
-Última anualidade: non se realizarán anticipos, aboarase unha vez presentada e comprobada a correcta xustificación da execución total do proxecto. No caso de que a xustificación da anualidade anterior fose insuficiente e dese lugar a unha minoración da subvención, o importe minorado detraerase do importe desta anualidade.
No caso de que o importe aprobado para a última anualidade resultase insuficiente para cubrir esta diferenza, requirirase da entidade beneficiaria que proceda á devolución dos fondos non utilizados. A falta de devolución destes nos prazos requiridos dará lugar a incoación de expediente de reintegro nos termos recollidos no artigo 38 da Lei 9/2007, así como no título V do Decreto 11/2009.
b) Proxectos dunha única anualidade: anticiparase o 80% do importe da subvención concedida no momento da resolución de concesión. O importe restante aboarase unha vez xustificados os gastos realmente efectuados, de acordo co establecido nesta orde de convocatoria.
No caso de que a xustificación da anualidade fose insuficiente e dese lugar a unha minoración da subvención, requirirase da entidade beneficiaria que proceda á devolución dos fondos non utilizados. A falta de devolución destes nos prazos requiridos dará lugar a incoación de expediente de reintegro nos termos recollidos no artigo 38 da Lei 9/2007, así como no título V do Decreto 11/2009.
1.2.2. Pagamentos non anticipados. Faranse efectivos, para cada anualidade, unha vez presentada e comprobada a correcta xustificación da execución do proxecto.
1. Recibida a documentación xustificativa da subvención, os órganos competentes da consellería, antes de proceder ao seu pagamento, poderán realizar as actuacións de comprobación oportunas para verificar o cumprimento da actividade subvencionada.
2. No caso de gastos realizados na primeira anualidade, admitiranse custos do proxecto realizados e comprometidos desde a data de rexistro de entrada da solicitude ata a data límite de xustificación establecida para cada modalidade de pagamento e beneficiario. Os pagamentos correspondentes a estes gastos poderanse efectuar como máximo ata o 15 de marzo do ano seguinte a aquel en que se concedeu a subvención.
Artigo 20º.-Garantías.
No caso de pagamentos á conta ou anticipos non se precisará a presentación de garantías para aqueles proxectos e accións subvencionadas a que os solicitantes pertenzan ou se se tratar de entidades de dereito público, universidades públicas, organismos públicos de I+D e centros tecnolóxicos, conforme o previsto no artigo 49.2º da Lei de orzamentos xerais da comunidade autónoma para 2009.
No resto de actuacións subvencionadas, e de forma excepcional, exímese da presentación de garantías tras aprobación ao respecto do Consello da Xunta.
Artigo 21º.-Gradación dos incumprimentos, reintegros e sancións.
1. A entidade beneficiaria da subvención deberá cumprir cos obxectivos, proxectos, actividades e comportamentos que fundamenten a concesión da axuda, así como os compromisos asumidos nela. De non ser así, perderá o dereito ao seu cobramento, e/ou, de ser o caso, procederá ao reintegro da subvención.
Tamén deberán proceder ao reintegro total ou parcial da subvención ou axuda pública percibida e aos xuros de mora correspondentes desde o momento do seu pagamento ata a data que se acorde para a procedencia do reintegro nos supostos recollidos no artigo 33 da Lei 9/2007.
2. O incumprimento total dos fins para os cales se concedeu a axuda, determinado a través dos mecanismos de seguimento e control, da realización do investimento financiable ou da obriga de xustificación será causa de perda do dereito ao cobramento ou reintegro total da subvención.
3. O incumprimento parcial dos fins para os cales se concedeu a axuda, determinado a través dos mecanismos de seguimento e control, da realización do investimento financiable ou da obriga de xustificación dará lugar á perda do dereito ao cobramento da subvención ou ao reintegro parcial da subvención na porcentaxe correspondente ao investimento non efectuado ou non xustificado.
4. A realización de modificacións non autorizadas no orzamento financiable poderá supor a perda do dereito ao cobramento ou á devolución das cantidades desviadas.
5. O procedemento de reintegro axustarase ao previsto no artigo 38 da Lei 9/2007, así como no título VI do Decreto 11/2009.
6. Sen prexuízo do anterior, aos beneficiarios das subvencións reguladas nesta orde seralles de aplicación o réxime de infraccións e sancións previsto nos artigos 50 e seguintes da Lei 9/2007 e no título V do Decreto 11/2009.
Artigo 22º.-Control.
1. A Consellería de Economía e Industria poderá facer as actividades de inspección que considere oportunas para controlar o cumprimento das subvencións. Solicitaranse informes parciais ou finais que acrediten o proceso da investigación en curso e dean conta dos resultados obtidos ata ese momento e, ademais, poderanse realizar visitas coa mesma finalidade.
2. Ademais do anterior, as subvencións estarán sometidas á función interventora e de control financeiro exercido pola Intervención Xeral da Comunidade Autónoma, nos termos que establece o Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, e a súa normativa de desenvolvemento. Así mesmo, estará sometida ás actuacións de comprobación previstas na lexislación do Tribunal de Contas e do Consello de Contas.
Artigo 23º.-Difusión de resultados.
Os traballos e os resultados obtidos serán propiedade dos seus autores que, no momento da súa publicación, deberán facer constar a referencia específica da axuda recibida e remitirán á Dirección Xeral de I+D+i un exemplar das correspondentes publicacións.
Artigo 24º.-Publicidade.
No prazo máximo de tres meses, contados desde a data de resolución da concesión publicarase no Diario Oficial de Galicia a relación das subvencións concedidas con indicación da norma reguladora, beneficiario, crédito orzamentario, contía e finalidade da subvención.
No entanto o anterior, cando os importes das subvencións concedidas, individualmente consideradas, sexan de contía inferior a 3.000 euros, non será necesaria a publicación no Diario Oficial de Galicia, que será substituída pola publicación das subvencións concedidas na páxina web da Consellería de Economía e Industria.
Artigo 25º.-Remisión normativa.
Para todo o non previsto nas bases reguladoras observarase o previsto na Lei 9/2007, do 13 de xuño, de subvencións de Galicia, no Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia; no Marco comunitario sobre axudas estatais de investigación e desenvolvemento e innovación (DOUE C 323, do 30 de decembro de 2006); nos regulamentos (CE) 1080/2006, 1083/2006 e 1828/2006 relativos ao Fondo Europeo de Desenvolvemento Rexional (Feder) e no resto de normativa que resulte de aplicación.
Disposicións derradeiras
Primeira.-Habilitación para o desenvolvemento.
Facúltase o director xeral de Investigación, Desenvolvemento e Innovación para que dite as resolucións que sexan precisas para o desenvolvemento e aplicación desta orde.
Segunda.-Entrada en vigor.
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 24 de xuño de 2009.
Javier Guerra Fernández
Conselleiro de Economía e Industria
ANEXO I
Bases reguladoras para a concesión, en réxime de concorrencia competitiva, das subvencións correspondentes a proxectos de investigación aplicada de equipos de investigación de universidades, organismos públicos de investigación, entes e centros públicos de investigación da Comunidade Autónoma de Galicia
Artigo 1º.-Obxecto das subvencións.
Teñen por obxecto promover o desenvolvemento de proxectos de investigación aplicada nas distintas liñas de investigación subliñadas nas tecnoloxías sectoriais (anexo V) como instrumentos do programa sectorial de investigación aplicada.
A finalidade principal é financiar proxectos dirixidos por investigadores e investigadoras do sistema público de investigación de Galicia que desemboquen en resultados aplicables e transferibles ao tecido empresarial.
Artigo 2º.-Beneficiarios.
1. Poderán ser beneficiarios das subvencións, sen prexuízo de reunir os demais requisitos establecidos nestas bases, os equipos de investigación do sistema público de investigación de Galicia (SUG; centros, entes e organismos públicos de investigación).
2. Para os efectos destas axudas, enténdese por equipo de investigación o conxunto de investigadores que baixo a dirección dun deles desenvolven un proxecto de investigación concreto. Os membros do equipo deben pertencer ao mesmo organismo, coa excepción dos membros considerados nos puntos 4 c) e d) do parágrafo seguinte.
3. Ningún integrante dun equipo de investigación poderá figurar en máis de dúas solicitudes de proxectos desta convocatoria, respectando os límites indicados no punto 6.
Tampouco se permitirá a presentación, no exercicio correspondente, dun mesmo proxecto de investigación nas convocatorias dos programas sectoriais de investigación aplicada e do Programa xeral de investigación (investigación básica).
A inobservancia desta limitación dará lugar á exclusión da última solicitude formulada, atendendo á súa data de presentación nun rexistro válido.
4. O equipo de investigación constituírase co seguinte tipo de membros:
a) Persoal investigador estable:
-Persoal investigador doutor con vinculación estatutaria ou contractual estable co organismo público. Considéranse dentro desta categoría o PDI universitario contratado nas figuras da LOU que requiren o título de doutor, así como o persoal investigador contratado ao abeiro dos programas Ramón y Cajal, Parga Pondal ou asimilables, así como o persoal investigador contratado ao abeiro do programa Ángeles Alvariño.
-Persoal investigador non doutor con vinculación estatutaria ou contractual estable co organismo público, ou mantida polo menos durante a vixencia do proxecto.
b) Persoal investigador en formación: persoal con vinculación ao organismo en figuras específicas de formación investigadora, axudantes, persoal contratado en formación do programa María Barbeito ou asimilables, bolseiros predoutorais de convocatorias públicas.
c) Investigadores asociados: persoal investigador doutor vinculado a outro organismo de investigación que se considera relevante para o correcto desenvolvemento do proxecto. Inclúese nesta categoría o persoal docente doutor dos centros de ensino non universitario.
d) Persoal de apoio: persoal técnico ou calquera outro persoal contratado para a realización de tarefas de apoio á investigación no desenvolvemento de proxectos concretos de investigación e persoal sen vinculación a un organismo de investigación, así como o persoal contratado ao abeiro dos programas Isabel Barreto e Lucas Labrada.
5. O investigador principal que exerce a dirección do proxecto deberá ser doutor, pertencer a algunha das categorías incluídas na alínea a) do punto 4 anterior e ter dedicación completa ao correspondente organismo, agás nos centros sanitarios, en que poderá ter dedicación a tempo parcial.
6. Existen limitacións na participación en proxectos de investigación que, con cargo ás distintas convocatorias de subvencións para a realización de proxectos da Dirección Xeral de I+D+i, pode ter vixentes calquera investigador, tanto no número coma no tipo de participación. Estas limitacións son:
-No número: con dedicación compartida, un investigador pode ter vixentes:
Dous proxectos, no caso de doutores con dedicación a tempo completo ao organismo.
Nos demais casos só poderá participar nun único proxecto.
-No tipo de participación só se pode ser investigador principal nun único proxecto.
7. A non-observancia por parte dalgún membro do equipo de investigación dos límites establecidos no parágrafo anterior suporá a súa exclusión do equipo. Se afecta o investigador principal será motivo de non-admisión a trámite da solicitude.
8. Todos os proxectos de investigación vixentes financiados a cargo de calquera dos programas do Plan galego computan para os efectos dos límites establecidos na epígrafe 6 anterior. Exclúense do cómputo:
-Todos os proxectos internacionais;
-Todos os proxectos do Plan Nacional;
-Os proxectos do Plan Galego de I+D+i que rematen no mesmo ano en que se solicita a axuda.
9. No caso de que o IP sexa persoal contratado ao abeiro dos programas Ramón y Cajal e Isidro Parga Pondal, Ángeles Alvariño ou equivalentes, se o seu contrato remata antes da terminación do proxecto para o cal se solicita a axuda, coa conseguinte perda de vinculación co organismo, deberá figurar na solicitude outro investigador que cumpra os requisitos necesarios, para que, unha vez substituído o investigador cesante, non se vexa alterada de forma significativa a estrutura e capacidade científico-técnica.
Artigo 3º.-Contía das subvencións e conceptos subvencionables.
1. A contía máxima da axuda concedida por proxecto (ou subproxecto, de ser o caso) será de 120.000 euros para un período máximo de tres anos.
2. En xeral, as axudas solicitadas deberán referirse a algún dos conceptos seguintes, que en ningún caso serán considerados como subcontratación:
a) Persoal contratado especificamente para colaborar con dedicación total ou parcial nas actividades de investigación do proxecto. A contratación realizarase conforme os principios de publicidade, concorrencia e obxectividade, de acordo coa normativa xeral vixente e coas normas específicas ás cales en materia de contratación estea sometido o beneficiario, e non se permitirá a contratación do persoal que xa formase parte do equipo inicial.
O importe mínimo de referencia para a contratación, a tempo completo, será de 21.000 euros por persoa e ano no caso de titulados superiores, e de 18.000 euros no caso de titulados medios ou formación profesional.
Excepcional e unicamente para o caso de títulos obtidos no estranxeiro que estean en proceso de homologación polo Ministerio de Educación y Ciencia, admitirase, durante un período máximo de dous anos, a substitución do contrato por unha bolsa, por un importe mínimo de 16.000 euros anuais.
b) Material inventariable e bibliográfico indispensable para a realización do proxecto, debidamente xustificado. O material inventariable e bibliográfico adquirido con cargo a estas axudas será propiedade do organismo ao cal pertence o/a investigador/a principal do proxecto.
c) Material funxible debidamente xustificado.
d) Axudas de custo por desprazamento para actividades que se precisen no desenvolvemento do proxecto.
e) Outros gastos (especificaranse no modelo de solicitude).
f) Custos indirectos: imputarase por este concepto como máximo un 15% dos custos xerais que de xeito razoado se poidan imputar ao proxecto. Deberán ser xustificados e acreditados, para o cal deberán ter sido realizados e pagados e ter relación directa co proxecto.
Artigo 4º.-Solicitudes.
1. A solicitude constará dos seguintes documentos:
a) Formulario normalizado de solicitude obtido a través da aplicación informática sinalada no artigo 2º das bases xerais, impreso sen engadir novos datos e sen realizar emendas ou riscadas no seu formato orixinal. Este deberá ser asinado polo investigador principal do proxecto e presentarase co visto e prace do representante legal do organismo correspondente. Esta sinatura supón o compromiso de verificación dos datos que se presentan na solicitude.
b) Os currículos de todos os membros do equipo investigador que se engadirán na propia aplicación informática de xeración de solicitudes, como documentos de texto en formato word ou PDF, utilizando o formato normalizado da Dirección Xeral de I+D+i, que se poderá obter na páxina web da Consellería de Economía e Industria (
http://economiaeindustria.xunta.es/dxidi
). No caso de non seren engadidos na aplicación informática, serán obtidos pola Dirección Xeral de I+D+i do Rexistro de Investigadores de Galicia (Riga). Non serán tidos en conta os currículos presentados en papel.
c) Nas solicitudes de axudas que procedan de persoal pertencente a centros sanitarios que xestionen as súas actividades de investigación a través de fundacións de interese galego (Lei 12/2006, do 1 de decembro, de fundacións de interese galego), o Servizo Galego de Saúde deberá dar o seu visto e prace á solicitude e autorizar a correspondente fundación sanitaria de interese galego para que xestione a subvención. Pola súa banda, o representante legal da fundación deberá asinar a aceptación da devandita xestión.
d) Declaración do conxunto das axudas solicitadas ou concedidas, para o mesmo fin, de todas as administracións públicas, utilizando para estes efectos o documento que se inclúe no modelo de solicitude.
e) Autorización emitida polo Comité Ético de Investigación Clínica de Galicia, ou acreditación de ter presentada a súa solicitude nos supostos recollidos na Lei 14/2007, do 3 de xullo, de investigación biomédica (BOE nº 159, do 4 xullo).
f) Os solicitantes de proxectos que inclúan experimentación con animais deberán achegar autorización expresa emitida polo comité de ética do centro en que se vaia realizar a investigación, ou acreditación de ter presentada a súa solicitude. No caso de non existir este, declaración de compromiso do cumprimento do establecido na lexislación sobre experimentación con animais en investigación que resulte de aplicación.
g) No suposto de que os proxectos de investigación inclúan actuacións que se teñan que levar a cabo en centros de ensino dependentes da Consellería de Educación e Ordenación Universitaria, deberase achegar coa solicitude informe favorable emitido pola dita consellería ou acreditación de ter presentada a súa solicitude.
2. O organismo a través do cal se presente algunha solicitude de axuda das recollidas neste anexo deberá remitir á Dirección Xeral de I+D+i, no prazo establecido para a presentación de solicitudes, unha declaración responsable de non estar incurso en ningunha das prohibicións para a obtención da axuda recollidas no artigo 10 da Lei 9/2007 do 13 de xuño. Non será necesaria máis que unha única declaración por organismo, válida para o conxunto de solicitudes presentadas polo seu persoal.
Artigo 5º.-Criterios de valoración.
Os proxectos ou actuacións que se presenten deberán ser técnica, económica e financeiramente viables, e os criterios de avaliación que servirán de base para a determinación da preferencia na concesión da subvención serán os seguintes:
a) A valoración científico-técnica realizada polos expertos externos terá un máximo de 70 puntos, e nela avaliarase por unha parte o equipo de investigación e por outra o proxecto presentado:
1. Capacidade de I+D do equipo de investigación (máximo 20 puntos, sendo causa de exclusión a obtención dunha valoración inferior a 6 puntos). Terase en conta a experiencia en dirección de equipos e participación en proxectos do investigador principal; o nivel científico técnico; e a adecuación de tamaño e composición do equipo de investigación.
2. Proxecto de investigación (máximo 50 puntos, sendo causa de exclusión a obtención dunha valoración inferior a 20 puntos). Terase en conta:
i. Calidade científico-técnica do proxecto (máximo 20 puntos): novidade científica do proxecto en relación co grao de coñecemento dos antecedentes; claridade, precisión e factores críticos dos obxectivos; aplicabilidade e posibilidade de transferencia dos resultados; interese para o sector e posibles beneficios.
ii. Viabilidade do proxecto (máximo 20 puntos): viabilidade e adecuación da metodoloxía; deseño e plan de traballo da investigación; adecuación dos recursos humanos e materiais ao plan de traballo.
iii. Adecuación do orzamento do proxecto (máximo 10 puntos): terase en conta o grao de xustificación do orzamento para cada un dos conceptos de gasto asociados ao proxecto.
b) A valoración realizada pola comisión de selección terá un máximo 30 puntos e nela avaliaranse os seguintes aspectos:
1. A coherencia dos obxectivos do proxecto coa política científica e tecnolóxica da Xunta de Galicia (máximo 10 puntos).
2. Composición e dedicación do equipo (máximo 12 puntos). Teranse en conta o número de doutores, a incorporación de doutores novos (menos de catro anos de experiencia posdoutoral), o grao de dedicación ao proxecto, a participación equilibrada de investigadoras no equipo, principalmente na planificación, coordinación e dirección da investigación, e o carácter multidisciplinar do equipo.
3. A valoración dos resultados obtidos polos investigadores que forman o equipo en proxectos financiados anteriormente pola Xunta de Galicia (máximo 5 puntos).
4. De conformidade co establecido no artigo 20.2º.l da Lei 9/2007, por utilización da lingua galega na realización de actividades ou condutas para as cales se solicita a axuda (1 punto).
5. Solicitude presentada correctamente, sen que sexa necesaria a súa rectificación (2 puntos).
Artigo 6º.-Xustificación da subvención.
1. A xustificación económica e do cumprimento das condicións impostas e da consecución dos obxectivos previstos no acto de concesión da subvención documentarase en forma de conta anual xustificativa do gasto realizado. Anualmente tamén, os beneficiarios deberán presentar informe de actividades e resultados, de acordo coas previsións do artigo 8º deste anexo I.
2. O rendemento da conta xustificativa constitúe un acto obrigatorio do beneficiario no que se deben incluír os xustificantes de gasto ou calquera outro documento con validez xurídica que permitan acreditar o cumprimento do obxecto da subvención pública. A conta deberá incluír declaración das actividades realizadas que foron financiadas coa subvención e o seu custo, co detalle de cada un dos gastos en que se incorren. Os gastos acreditaranse mediante facturas e demais documentos de valor probatorio equivalente con validez no tráfico xurídico mercantil ou con eficacia administrativa.
3. Nas subvencións concedidas a outras administracións públicas ou entidades vinculadas ou dependentes daquelas e ás universidades, a xustificación poderá consistir na certificación da intervención ou do órgano que teña atribuídas as facultades de control da toma de razón en contabilidade e do cumprimento da finalidade para a cal foi concedida.
4. O prazo de presentación desta xustificación iníciase no exercicio económico en que se van executar as accións e proxectos subvencionados e remata o 15 de marzo do ano seguinte.
No caso da derradeira anualidade, a data límite de presentación da certificación expresiva da realización dos gastos polo organismo competente será o 31 de outubro do ano en que remate o proxecto. Esta certificación deberá axustarse ao modelo que se publique na web www.conselleriaie.org. Para proceder ao libramento da subvención, será requisito imprescindible a xustificación previa de ter efectuados os pagamentos. O organismo beneficiario deberá presentar a certificación correspondente a estes pagamentos na data límite do 15 de marzo do ano seguinte ao da finalización do proxecto.
5. No caso de xustificar a derradeira anualidade, deberase presentar declaración complementaria relativa ao conxunto de axudas solicitadas, tanto as aprobadas ou concedidas como as pendentes de resolución, para un mesmo proxecto, das distintas administracións públicas ou das súas entidades vinculadas ou dependentes.
Artigo 7º.-Pagamento.
O pagamento das subvencións realizarase segundo o establecido no artigo 19º das bases xerais desta orde de convocatoria.
Artigo 8º.-Seguimento.
O seguimento científico-técnico e económico dos proxectos financiados corresponde á Dirección Xeral de I+D+i, que realizará as citadas actuacións coa colaboración dos expertos e órganos que considere oportunos e solicitará dos beneficiarios a información e documentación que xulgue necesaria para efectuar tal seguimento e control.
Os beneficiarios deberán render informes de seguimento anuais, nos prazos establecidos no artigo 6º, segundo os modelos que se establezan por parte da Dirección Xeral de I+D+i. Os informes deberán ser presentados polo investigador principal, co visto e prace do representante legal da entidade beneficiaria.
Os informes detallarán os avances e o grao de cumprimento dos obxectivos, así como a xustificación económica correspondente.
Unha vez finalizado o período de vixencia da axuda, o/a investigador/a principal do proxecto elaborará un informe final no prazo máximo de tres meses contado desde a data de finalización, no cal se recolla a descrición dos logros e cumprimento de obxectivos.
Os informes de seguimento anuais e final deberán presentarse nos formatos normalizados da DXIDI acompañados dunha copia en formato word ou PDF e en soporte CD.
Se da análise do desenvolvemento do proxecto, en calquera das súas fases, se constata unha incorrecta utilización dos fondos ou un desvío dos obxectivos, o xestor do programa poderá propor a suspensión da axuda.
Artigo 9º.-Modificacións nas condicións de resolución.
1. As condicións recollidas na resolución de concesión non poderán ser modificadas por instancia do beneficiario, no que se refire ao importe anual e total aprobado para cada axuda, número de anualidades e a data da derradeira anualidade aprobada.
Tampouco se autorizarán traslados de proxectos a outros organismos distintos dos beneficiarios, nin cambios que poidan afectar os obxectivos e aspectos fundamentais da axuda e do proxecto.
2. Todos os cambios deberán ser solicitados perante a Dirección Xeral de I+D+i antes de que finalice o período de execución do proxecto e non se poderán realizar antes de que este os aprobe e notifique.
3. Os cambios que afecten a composición do gasto aprobado poderán denegarse se se considera que estes van afectar os obxectivos do proxecto e da axuda aprobada.
4. Polo que atinxe aos cambios na composición do equipo investigador:
4.1. As altas e os aumentos de dedicación que se produzan realizaranse respectando as condicións establecidas na convocatoria para a composición do equipo e non variarán os importes da subvención concedida.
4.2. Os/as investigadores/as que conforman o equipo de investigación están obrigados a manterse no equipo até a finalización do proxecto.
As baixas ou reducións de dedicación só serán autorizadas excepcionalmente, de xeito xustificado e sempre que non afecten os obxectivos e a execución do proxecto. A solicitude deberá ser motivada e ir acompañada dun informe no cal se expoñan as alternativas para que o equipo poida levar a cabo o proxecto e acadar os obxectivos preestablecidos.
Tanto no caso de baixas propostas polo equipo como outras sobrevidas, estas poderán dar lugar á suspensión das axudas, unha vez analizadas as súas consecuencias pola Dirección Xeral de I+D+i .
ANEXO II
Bases reguladoras para a concesión, en réxime de concorrencia competitiva, das subvencións correspondentes a proxectos de investigación aplicada de centros tecnolóxicos da Comunidade Autónoma de Galicia
Artigo 1º.-Obxecto das subvencións.
Teñen por obxecto promover o desenvolvemento de proxectos de investigación aplicada dirixidos por equipos de investigación dos centros tecnolóxicos da Comunidade Autónoma de Galicia nas distintas liñas de investigación subliñadas nas tecnoloxías sectoriais (anexo V) como instrumentos do Programa sectorial I+D Suma.
Artigo 2º.-Beneficiarios.
Poderán ser beneficiarios das subvencións, sen prexuízo de reunir os demais requisitos establecidos nestas bases, aqueles entes, institucións e organismos, tanto de natureza pública coma privada, que reúnan os seguintes requisitos:
a) Gozar de personalidade xurídica propia e estar legalmente constituído, calquera que sexa a súa forma no dereito, preferiblemente sen ánimo de lucro.
b) Ter o seu domicilio e desenvolver as súas actividades de forma principal no territorio da Comunidade Autónoma de Galicia.
c) Orientar de modo prioritario os seus fins a potenciar o desenvolvemento do sistema produtivo de Galicia en ámbitos de interese estratéxico para a súa innovación e mellora, mediante o desempeño de funcións de investigación e desenvolvemento tecnolóxico en tales ámbitos e primordialmente nos seguintes campos: control da calidade dos produtos, normalización e homologación, investigación e desenvolvemento tecnolóxico en tecnoloxías de transformación, produción e explotación, transferencia da tecnoloxía, innovación empresarial, enerxías renovables, protección ambiental e novos materiais.
Deste xeito, poderán ser beneficiarios os seguintes centros:
Centros tecnolóxicos (centros xa consolidados):
-Centro Tecnolóxico Aimen.
-Centro Técnico Nacional de Conservación de Produtos da Pesca (Anfaco-Cecopesca).
-Centro Tecnolóxico de Supercomputación de Galicia (Fundación Cesga).
-Centro Tecnolóxico da Automoción de Galicia (CTAG).
-Centro Tecnolóxico da Pesca de Celeiro (Cetpec).
-Centro Tecnolóxico Galego de Acuicultura (Cetga).
Pre-centros tecnolóxicos (centros de recente creación ou en proceso de transformación).
-Centro de Innovación e Servizos, Deseño e Tecnoloxía (CIS Galicia).
-Centro de Innovación e Servizos Tecnolóxicos da Madeira de Galicia (CIS Madeira).
-Laboratorio Oficial de Metroloxía de Galicia (LOMG).
-Centro de Investigación en Tecnoloxías da Información e as Comunicacións (CITIC).
-Centro de Innovación Tecnolóxica en Edificación e Enxeñaría Civil (CITEEC).
-Centro de Investigacións Tecnolóxicas (CIT).
-Fundación Instituto Tecnolóxico de Galicia (ITG).
-Centro Tecnolóxico da Carne e da Calidade Alimentaria de Galicia (Cetega).
-Centro Tecnolóxico do Mar-Fundación CETMAR.
-Centro Tecnolóxico do Granito de Galicia (AGG).
-Centro Tecnolóxico da Lousa de Galicia.
-Centro Tecnolóxico de Telecomunicacións de Galicia (Gradiant).
-Centro Tecnolóxico do Naval de Galicia (Cetenaga).
-Centro Galego do Plástico (CGP).
-Centro Tecnolóxico de Eficiencia e Sustentabilidade Enerxética (Energylab).
-Centro Tecnolóxico Lácteo de Galicia (Ctlacteo).
-Centro Tecnolóxico Téxtil.
Existen limitacións no número de solicitudes que pode presentar un centro tecnolóxico segundo se reflicte na seguinte táboa:
Ver referencia pdf "13000D004P008.PDF"
Os precentros tecnolóxicos poderán presentar un máximo de seis solicitudes, preferentemente nas tecnoloxías sectoriais propias das liñas de investigación desenvolvidas no centro.
Artigo 3º.-Contía das subvencións e conceptos subvencionables.
As solicitudes poden incluír os conceptos seguintes:
1. Persoal técnico do centro, que non estea financiado con fondos públicos e que sexa preciso para a realización do proxecto. O devandito persoal e a súa vinculación ao proxecto deberán quedar definidos na proposta.
2. Persoal adicional técnico-científico que contrate o centro tecnolóxico para a realización do proxecto e que no momento da contratación non teña vinculación laboral co centro nin a tivese nos dous últimos anos. Na solicitude deberá figurar o perfil requirido para a persoa que se contrate. A contratación nos centros tecnolóxicos públicos realizarase conforme os principios de publicidade, concorrencia e obxectividade, de acordo coa normativa xeral vixente e coas normas específicas ás cales estea sometido o beneficiario en materia de contratación.
O importe mínimo para a contratación, a tempo completo, será de 21.000 euros por persoa e ano no caso de titulados superiores e 18.000 euros no caso de titulados medios ou formación profesional.
Excepcional e unicamente para o caso de títulos obtidos no estranxeiro que estean en proceso de homologación polo Ministerio de Educación e Ciencia, admitirase, durante un período máximo de dous anos, a substitución do contrato por unha bolsa.
3. Material inventariable: adquisición de equipos e instrumental precisos para a realización do proxecto, que se dediquen ao proxecto en cuestión, e que estean debidamente xustificados. Admitiranse os alugamentos de equipos só en casos específicos e debidamente razoados. Non se admitirán custos de utilización nin amortizacións. O material inventariable adquirido con cargo a estas axudas será propiedade do centro ao cal pertence o investigador principal do proxecto.
4. Servizos tecnolóxicos externos necesarios para o desenvolvemento do proxecto, debidamente xustificados.
Entenderanse por servizos tecnolóxicos aquelas actividades diferentes á investigación proposta, que deban ser puntualmente prestadas por outra entidade para que o proxecto poida ser desenvolvido, tales como:
-Análises e ensaios de laboratorio.
-Enxeñaría para a montaxe e operación.
-Estudos e actividades complementarias.
-Consultorías externas.
Se a actividade que se vai realizar forma parte da propia investigación deberá ser considerada como subcontratación, e non como servizo tecnolóxico externo (véxase o punto 7).
5. Material funxible: adquisición de materiais funxibles ou compoñentes precisos para a execución do proxecto, debidamente xustificados.
6. Viaxes: unicamente serán financiables os gastos das viaxes relacionadas coa execución do proxecto realizadas polo persoal incluído no equipo de investigación, que se poidan xustificar mediante a presentación de facturas e demais documentos de valor probatorio equivalente con validez no tráfico xurídico mercantil ou con eficacia administrativa.
7. Subcontratacións con organismos públicos de investigación, precisas para o proxecto e específicas para o seu desenvolvemento, debidamente pormenorizadas e xustificadas. O custo da subcontratación poderá incluír calquera dos conceptos sinalados nos puntos anteriores, e será incrementado nun 15% en concepto de custos indirectos.
8. Custos indirectos: no caso de centros tecnolóxicos de carácter público, imputarase por este concepto como máximo un 15% dos custos xerais que de xeito razoado se poidan imputar ao proxecto. Deberán ser xustificados e acreditados, para o que deberán ter sido realizados e pagados e ter relación directa co proxecto.
Incrementarase nesta porcentaxe o importe total do proxecto una vez detraído o importe das subcontratacións.
Artigo 4º.-Solicitudes.
A solicitude constará dos seguintes documentos:
a) Formulario normalizado de solicitude, obtido a través da aplicación informática sinalada no artigo 2º das bases xerais, impreso sen engadir novos datos e sen realizar emendas ou riscadas no seu formato orixinal. Este formulario deberá ser asinado polo investigador principal do proxecto e presentarase co visto e prace do representante legal do centro correspondente.
b) Os currículos de todos os membros do equipo investigador do centro e, de ser o caso, os do equipo da subcontratación, poderán ser engadidos na propia aplicación informática de xeración de solicitudes como documentos de texto en formato word ou PDF utilizando o formato normalizado da Dirección Xeral de I+D+i, que se poderá obter na páxina web da Consellería de Economía e Industria (
http://economiaeindustria.xunta.es/dxidi
). No caso de non seren engadidos na aplicación informática, os currículos dos investigadores incluídos no Rexistro de Investigadores de Galicia (Riga) serán obtidos pola Dirección Xeral de I+D+i do mencionado rexistro. Non serán tidos en conta os currículos presentados en papel.
c) No caso de proxectos con subcontratacións achegarase unha copia compulsada do contrato, asinado polos representantes legais das partes contratantes ou, no seu defecto, unha carta de intencións asinada polo investigador principal do proxecto no centro tecnolóxico e o investigador principal do equipo de investigación da entidade que colaborará no proxecto, coa conformidade dos representantes legais do centro tecnolóxico e da entidade subcontratada.
d) Declaración do conxunto das axudas solicitadas ou concedidas para o mesmo fin de todas as administracións públicas, utilizando para estes efectos o documento que se inclúe no modelo de solicitude.
e) Declaración responsable de non estar incurso en ningunha das prohibicións para a obtención de subvencións recollidas no artigo 10 da Lei 9/2007.
f) Autorización emitida polo Comité Ético de Investigación Clínica de Galicia, ou acreditación de ter presentada a súa solicitude nos supostos recollidos la Lei 14/2007, do 3 de xullo, de investigación biomédica (BOE nº 159, do 4 xullo).
g) Os solicitantes de proxectos que inclúan experimentación con animais deberán achegar autorización expresa emitida polo comité de ética do centro en que se vaia realizar a investigación, ou acreditación de ter presentada a súa solicitude. No caso de non existir este, declaración de compromiso do cumprimento do establecido na lexislación sobre experimentación con animais en investigación que resulte de aplicación.
h) No suposto de que os proxectos de investigación inclúan actuacións que se teñan que levar a cabo en centros de ensino dependentes da Consellería de Educación e Ordenación Universitaria, deberase achegar coa solicitude informe favorable emitido pola dita consellería ou acreditación de ter presentada a súa solicitude.
i) Ademais, os centros tecnolóxicos de carácter privado presentarán a documentación especificada para empresas nas alíneas c), d), e e) do artigo 4º do anexo III.
Artigo 5º.-Criterios de valoración.
Os proxectos ou actuacións que se presenten deberán ser técnica, económica e financeiramente viables, e os criterios de avaliación que servirán de base para a determinación da preferencia na concesión da subvención serán os seguintes:
a) A valoración científico-técnica realizada polos expertos externos terá un máximo de 70 puntos, e nela avaliarase por unha parte o equipo de investigación e por outra o proxecto presentado:
1. Capacidade de I+D do equipo de investigación (máximo 10 puntos, sendo causa de exclusión a obtención dunha valoración inferior a 3 puntos). Teranse en conta:
i. A valoración científico-técnica do centro para desenvolver o proxecto, así como a experiencia do centro e o seu equipo de investigación na dirección de proxectos de I+D+i anteriores e a transferencia de resultados ao seu sector produtivo.
ii. No caso de contar con subcontratacións, a experiencia en dirección de equipos e participación en proxectos do investigador principal; o nivel científico-técnico; e a adecuación do tamaño e a composición do equipo de investigación.
2. Proxecto de investigación (máximo 60 puntos, sendo causa de exclusión a obtención dunha valoración inferior a 20 puntos). Teranse en conta:
i. Calidade científico-técnica do proxecto (máximo 30 puntos): novidade científica do proxecto en relación co grao de coñecemento dos antecedentes; claridade, precisión e factores críticos dos obxectivos; aplicabilidade e posibilidade de transferencia dos resultados; interese para o sector e posibles beneficios.
ii. Viabilidade do proxecto (máximo 20 puntos): viabilidade e adecuación da metodoloxía; deseño e plan de traballo da investigación; adecuación dos recursos humanos e materiais ao plan de traballo.
iii. Adecuación do orzamento do proxecto (máximo 10 puntos): terase en conta o grao de xustificación do orzamento para cada un dos conceptos de gasto asociados ao proxecto.
b) A valoración realizada pola comisión de selección terá un máximo de 30 puntos e nela avaliaranse os seguintes aspectos:
1. Coherencia dos obxectivos do proxecto coa política científica e tecnolóxica da Xunta de Galicia (máximo 12 puntos).
2. A valoración dos resultados obtidos polo centro en proxectos financiados anteriormente pola Xunta de Galicia (máximo 5 puntos).
3. Proxectos que se realicen con subcontratación de organismos públicos de investigación (máximo 4 puntos).
4. Composición e dedicación do equipo (máximo 6 puntos). Teranse en conta o número de doutores, a incorporación de doutores novos (menos de catro anos de experiencia posdoutoral), o grao de dedicación ao proxecto, a participación equilibrada de investigadoras no equipo, principalmente na planificación, coordinación e na dirección da investigación.
5. De conformidade co establecido no artigo 20.2º.l da Lei 9/2007, por utilización da lingua galega na realización de actividades ou condutas para as cales se solicita a axuda (1 punto).
6. Solicitude presentada correctamente, sen que sexa necesaria a súa rectificación (2 puntos).
Así mesmo, a comisión poderá fixar o número máximo de proxectos que se poden financiar a un mesmo centro tecnolóxico.
Artigo 6º.-Xustificación da subvención.
1. Os centros tecnolóxicos de carácter público presentarán a documentación especificada para equipos de investigación (artigo 6º do anexo I), e a que a continuación se indica:
a) No caso de proxectos dunha única anualidade ou cando se trate da derradeira anualidade dun proxecto plurianual achegarase, ademais dun informe final de resultados, en formato normalizado, unha memoria, en formato libre, na cal se detallarán o desenvolvemento científico-técnico do proxecto así como os resultados obtidos.
b) No caso de proxectos plurianuais achegarase un informe parcial de resultados, en formato normalizado facilitado pola Dirección Xeral de I+D+i, no cal se reflectirán os datos do nivel de execución do proxecto.
Os informes parciais e finais e as memorias libres deberán presentarse acompañados dunha copia en formato word ou PDF e en soporte CD.
c) No caso de subcontratacións, copia compulsada do contrato, asinado polos representantes legais das partes contratantes, se non for presentado coa solicitude.
2. Os centros tecnolóxicos de carácter privado presentarán a documentación especificada para empresas (artigo 6º do anexo III).
Artigo 7º.-Seguimento.
A entidade responsable do proxecto está obrigada a comunicar á Dirección Xeral de I+D+i, no momento en que sexa beneficiario de calquera axuda concedida para a execución dun mesmo investimento, o importe e a súa duración.
O xestor do programa poderá solicitar do investigador responsable as comprobacións e aclaracións que sexan necesarias. Se se constatar unha incorrecta utilización dos fondos ou un desvío dos obxectivos, o xestor do programa poderá propor a suspensión da axuda. Así mesmo, a Dirección Xeral de I+D+i poderá convocar o investigador responsable da solicitude, se o considerar necesario, a unha entrevista en relación coa execución das actividades e os resultados obtidos.
ANEXO III
Bases reguladoras para a concesión, en réxime de concorrencia competitiva, das subvencións correspondentes a proxectos de empresas privadas, agrupacións de empresas de carácter privado, ou empresas públicas que teñan entre os seus fins ou realicen actividades de investigación
Artigo 1º.-Obxecto das subvencións.
Teñen por obxecto promover o desenvolvemento de proxectos realizados por Pemes e grandes empresas nas distintas liñas de investigación subliñadas nas tecnoloxías sectoriais (anexo V) como instrumentos dos programas sectoriais PEME I+D e I+D Suma.
Artigo 2º.-Beneficiarios.
Terán a condición de beneficiario das subvencións, sen prexuízo de reunir os demais requisitos establecidos nestas bases:
a) Empresas: entidades, calquera que sexa a súa forma xurídica, que exerzan unha actividade económica e que estean validamente constituídas no momento da presentación da solicitude. Para os efectos desta orde, intégranse neste concepto as empresas públicas que teñan entre os seus fins ou realicen actividades de investigación.
Dentro do concepto de empresa diferéncianse as pequenas e medianas empresas, que pola súa vez se definen e subdividen como se indica a continuación:
1. Pemes: entenderase por tales, de acordo coa recomendación da Comisión do 6 de maio de 2003 sobre a definición de microempresas, pequenas e medianas empresas (DOUE L 124, do 20 de maio), as empresas que cumpran os seguintes requisitos:
-Ocupar a menos de 250 persoas.
-Ter un volume de negocio anual que non exceda os 50 millóns de euros ou un balance anual que non exceda os 43 millóns de euros.
Para o cálculo dos efectivos e os importes financeiros mencionados observarase o disposto na recomendación da Comisión do 6 de maio de 2003.
2. Na categoría PEME defínese unha pequena empresa como aquela que ocupa menos de 50 persoas e cun volume de negocios anual ou cun balance xeral anual que non supera os 10 millóns de euros, computándose os límites de acordo coa recomendación da Comisión antes indicada.
3. Na categoría PEME defínese unha microempresa como aquela que ocupa menos de 10 persoas e cun volume de negocios anual ou cun balance xeral anual que non supera os 2 millóns de euros, computándose os límites de acordo coa recomendación da Comisión antes indicada.
b) Agrupacións empresariais sectoriais de carácter privado que realicen proxectos e actuacións de investigación e desenvolvemento para o seu sector.
Así mesmo, os beneficiarios indicados deberán cumprir os seguintes requisitos:
a) Ter o seu domicilio social ou algún dos seus centros de traballo radicados na Comunidade Autónoma de Galicia.
b) Realizar a actividade obxecto da axuda principalmente no ámbito territorial de Galicia.
c) Estar ao día nas súas obrigas tributarias e coa Seguridade Social.
d) Non ter contraída débeda coa Xunta de Galicia.
e) Posuír personalidade xurídica propia e suficiente capacidade de obrar e non estar inhabilitada para a obtención de subvención pública ou para contratar co Estado, as comunidades autónomas e outros entes públicos.
f) Non incorrer nalgunha das circunstancias relacionadas no artigo 10 da Lei 9/2007.
Artigo 3º.-Contía das subvencións e conceptos subvencionables.
Para que a solicitude poida ser considerada, será necesario que o importe do custo total solicitado do proxecto sexa como mínimo de 50.000  no caso das Pemes e 90.000  no caso de grandes empresas. O proxecto de investigación debe pertencer a unha ou varias das seguintes categorías de investigación:
1. Proxectos de investigación industrial:
Enténdese por investigación industrial a investigación planificada ou os estudos críticos encamiñados a adquirir novos coñecementos e aptitudes que poidan ser útiles para desenvolver novos produtos, procesos ou servizos ou permitan mellorar considerablemente os xa existentes. Inclúe a creación de compoñentes de sistemas complexos que sexan necesarios para investigación industrial, especialmente a validación de tecnoloxía xenérica, salvo os prototipos recollidos no punto 2.
2. Proxectos de desenvolvemento experimental:
Enténdese por actividade de desenvolvemento experimental a adquisición, combinación, configuración e emprego de coñecementos e técnicas xa existentes, de índole científica, tecnolóxica, empresarial ou doutro tipo, con vistas á elaboración de plans e estruturas e deseños de produtos, procesos ou servizos novos, modificados ou mellorados. Poderá incluír, por exemplo, outras actividades de definición conceptual, planificación e documentación de novos produtos, procesos e servizos. Entre as actividades poderá figurar a elaboración de proxectos, deseños, plans e demais tipos de documentación sempre e cando non estea destinada a usos comerciais.
Inclúese, así mesmo, o desenvolvemento de prototipos e proxectos piloto que se poidan utilizar comercialmente cando o prototipo sexa por necesidade, o produto comercial final e a súa fabricación resulte demasiado onerosa para o seu uso exclusivo con fins de demostración e validación. No caso de utilización comercial posterior de proxectos piloto ou de demostración, todo ingreso que a dita utilización xere debe deducirse dos custos subvencionables.
Son tamén subvencionables a produción e o ensaio experimentais de produtos, procesos e servizos, sempre e cando non se poidan empregar ou transformar de modo que se poidan utilizar en aplicacións industriais ou para fins comerciais.
O desenvolvemento experimental non inclúe as modificacións habituais ou periódicas efectuadas nos produtos, liñas de produción, procesos de fabricación, servizos existentes e outras actividades en curso, mesmo cando as ditas modificacións poidan representar melloras.
A intensidade da axuda non poderá superar o 50% do custo subvencionable do proxecto no caso de investigación industrial e o 25% no caso de proxectos de desenvolvemento experimental. Estes valores poderán aumentarse como se indica na seguinte táboa.
Ver referencia pdf "13000D004P008.PDF"
Estas intensidades de axudas poderán incrementarse nun 15% ata unha intensidade máxima de axuda do 80% nos supostos indicados no capítulo 5.1º 3 do Marco comunitario sobre axudas estatais de investigación e desenvolvemento e innovación (2006/C 323/01, DOUE 30-12-2006)
As solicitudes destes proxectos poden incluír os conceptos seguintes:
1. Persoal técnico da empresa que realice, exclusivamente, actividades de investigación necesarias para a realización do proxecto. O devandito persoal deberá pertencer ao cadro de persoal da entidade solicitante no momento da presentación da solicitude e a súa vinculación ao proxecto deberá quedar definida na proposta.
2. Persoal adicional técnico-científico que contrate a empresa para a realización do proxecto e que no momento da contratación non teña vinculación laboral coa empresa nin a tivese nos dous últimos anos. Na solicitude deberá figurar o perfil requirido para a persoa que se contrate.
3. Material inventariable: adquisición de equipamentos e instrumental precisos para a realización do proxecto, na medida e durante o período que se dediquen ao proxecto en cuestión, e que estean debidamente xustificados. Admitiranse os alugamentos de equipamentos só en casos específicos e debidamente razoados. Non se admitirán custos de utilización nin amortizacións.
4. Servizos tecnolóxicos externos necesarios para o desenvolvemento do proxecto, debidamente xustificados.
Entenderase por servizos tecnolóxicos aquelas actividades, diferentes á investigación proposta, que deban ser puntualmente prestadas por outra entidade para que o proxecto poida ser desenvolvido, tales como:
*Análises e ensaios de laboratorio.
*Enxeñaría para a montaxe e operación.
*Estudos e actividades complementarias.
*Consultorías externas.
Se a actividade que se vai realizar forma parte da propia investigación deberá ser considerada como subcontratación e non como servizo tecnolóxico externo (véxase o punto 7).
5. Material funxible: adquisición de materiais funxibles ou compoñentes precisos para a execución do proxecto, debidamente xustificados.
6. Viaxes: unicamente serán financiables os gastos das viaxes relacionadas coa execución do proxecto e realizadas polo persoal incluído no equipo de investigación, que se poidan xustificar mediante a presentación de facturas e demais documentos de valor probatorio equivalente con validez no tráfico xurídico mercantil ou con eficacia administrativa.
7. Subcontratacións con universidades, centros de investigación, centros tecnolóxicos ou outras empresas, precisas para o proxecto e específicas para o seu desenvolvemento, debidamente pormenorizadas e xustificadas. O custo da subcontratación poderá incluír calquera dos conceptos sinalados nos puntos anteriores, e no caso de subcontratación con universidades, centros públicos de investigación ou centros tecnolóxicos de carácter público será incrementado nun 15% en concepto de custos indirectos.
Artigo 4º.-Solicitudes.
A solicitude constará dos seguintes documentos:
a) Formulario normalizado de solicitude, obtido a través da aplicación informática sinalada no artigo 2º das bases xerais, impreso sen engadir novos datos e sen realizar emendas ou riscadas no seu formato orixinal. Estes formularios deberán ser asinados polo representante legal da entidade.
b) Currículos de todos os membros do equipo investigador da empresa en formato normalizado da Dirección Xeral de I+D+i que se poderá obter na páxina web da Consellería de Economía e Industria (
http://economiaeindustria.xunta.es/dxidi
). Este documento deberá ser engadido necesariamente na propia aplicación como documento en formato word ou PDF a través do mecanismo habilitado para tal efecto. No caso do equipo de investigación da subcontratación, os currículos poderán ser engadidos na propia aplicación informática; en caso contrario, os currículos dos investigadores incluídos no Rexistro de Investigadores de Galicia (Riga) serán obtidos pola Dirección Xeral de I+D+i do mencionado rexistro. Non serán tidos en conta os presentados en papel.
c) Unha copia compulsada do CIF da entidade solicitante, ou NIF no caso de empresario individual.
d) Unha copia compulsada do poder bastante con que actúa o representante legal da entidade solicitante.
e) Unha copia compulsada da escritura de constitución da entidade e modificacións, de ser o caso, da persoa xurídica á cal representa, debidamente inscrita no rexistro mercantil ou industrial.
f) Declaración do conxunto das axudas solicitadas ou concedidas, para o mesmo fin, de todas as administracións públicas, utilizando para estes efectos o documento que se inclúe no modelo de solicitude.
g) Declaración de cumprir os requisitos de pequena, mediana ou grande empresa.
h) Declaración responsable de non estar incurso en ningunha das prohibicións para a obtención de subvencións recollidas no artigo 10 da Lei 9/2007.
i) No caso de proxectos con subcontratacións achegarase unha copia compulsada do contrato de colaboración, asinado polos representantes legais das partes contratantes ou, no seu defecto, unha carta de intencións asinada polos representantes legais e polos investigadores principais no caso de colaboración con organismos públicos de investigación.
j) Autorización emitida polo Comité Ético de Investigación Clínica de Galicia, ou acreditación de ter presentada a súa solicitude nos supostos recollidos na Lei 14/2007, do 3 de xullo, de investigación biomédica (BOE nº 159, do 4 xullo).
k) Os solicitantes de proxectos que inclúan experimentación con animais deberán achegar autorización expresa emitida polo comité de ética do centro en que se vaia realizar a investigación, ou acreditación de ter presentada a súa solicitude. No caso de non existir este, declaración de compromiso do cumprimento do establecido na lexislación sobre experimentación con animais en investigación que resulte de aplicación.
l) No suposto de que os proxectos de investigación inclúan actuacións que se teñan que levar a cabo en centros de ensino dependentes da Consellería de Educación e Ordenación Universitaria, deberase achegar coa solicitude informe favorable emitido pola dita consellería ou acreditación de ter presentada a súa solicitude.
Artigo 5º.-Criterios de valoración.
Os proxectos ou actuacións que se presenten deberán ser técnica, económica e financeiramente viables, e os criterios de avaliación que servirán de base para a determinación da preferencia na concesión da subvención serán os seguintes:
a) A valoración científico-técnica realizada polos expertos externos terá un máximo de 70 puntos, e nela avaliarase por unha parte o equipo de investigación e por outra o proxecto presentado:
1. Capacidade de I+D do equipo de investigación (máximo 10 puntos, sendo causa de exclusión a obtención dunha valoración inferior a 3 puntos). Teranse en conta:
i. A valoración científico-técnica da empresa para desenvolver o proxecto, así como a experiencia da empresa e o seu equipo de investigación na dirección de proxectos de I+D+i anteriores e a transferencia de resultados ao seu sector produtivo.
ii. No caso de contar con subcontratacións, a experiencia en dirección de equipos e participación en proxectos do investigador principal; o nivel científico-técnico; e a adecuación de tamaño e a composición do equipo de investigación.
2. Proxecto de investigación (máximo 60 puntos, sendo causa de exclusión a obtención dunha valoración inferior a 20 puntos). Teranse en conta:
i. Calidade científico-técnica do proxecto (máximo 30 puntos): novidade científica do proxecto en relación co grao de coñecemento dos antecedentes; claridade, precisión e factores críticos dos obxectivos; aplicabilidade e posibilidade de transferencia dos resultados; interese para o sector e posibles beneficios.
ii. Viabilidade do proxecto (máximo 20 puntos): viabilidade e adecuación da metodoloxía; deseño e plan de traballo da investigación; adecuación dos recursos humanos e materiais ao plan de traballo.
iii. Adecuación do orzamento do proxecto (máximo 10 puntos): terase en conta o grao de xustificación do orzamento para cada un dos conceptos de gasto asociados ao proxecto.
B) A valoración realizada pola comisión de selección terá un máximo de 30 puntos e nela avaliaranse os seguintes aspectos:
1. Coherencia dos obxectivos do proxecto coa política científica e tecnolóxica da Xunta de Galicia. Valorarase a adecuación do proxecto ás liñas prioritarias da tecnoloxía sectorial correspondente detalladas no anexo V desta orde, así como, de ser o caso, a súa adecuación ás liñas específicas aprobadas na axenda estratéxica da plataforma tecnolóxica correspondente (máximo 12 puntos).
2. A valoración dos resultados obtidos pola empresa en proxectos financiados anteriormente pola Xunta de Galicia (máximo 4 puntos).
3. Proxectos que se realicen con subcontratación de organismos públicos de investigación ou con centros tecnolóxicos da Comunidade Autónoma de Galicia (máximo 3 puntos).
4. Composición e dedicación do equipo (máximo 4 puntos). Teranse en conta o grao de dedicación ao proxecto e a participación equilibrada de investigadoras no equipo, principalmente na planificación, coordinación e na dirección da investigación.
5. Empresas adheridas ás plataformas tecnolóxicas galegas e activas nos seus correspondentes grupos de traballo, así como empresas cualificadas como IEBTS (Iniciativas de Emprego de Base Tecnolóxica) pola Dirección Xeral de Promoción do Emprego da Consellería de Traballo (4 puntos).
6. De conformidade co establecido no artigo 20.2º.l da Lei 9/2007, por utilización da lingua galega na realización de actividades ou condutas para as cales se solicita a axuda (1 punto).
7. Solicitude presentada correctamente, sen que sexa necesaria a súa rectificación (2 puntos).
Así mesmo, a comisión poderá fixar o número máximo de proxectos que se poden financiar a unha mesma empresa ou grupo empresarial.
Artigo 6º.-Xustificación da subvención.
1. Para xustificar a subvención concedida, o beneficiario deberá presentar a documentación que a continuación se indica nos lugares sinalados no artigo 3º das bases xerais, e nos seguintes prazos:
Ver referencia pdf "13000D004P008.PDF"
a) Un resumo da execución da subvención en que conste o concepto subvencionable, o provedor, o importe (IVE excluído) e a data de cada un dos xustificantes presentados agrupados por conceptos de gastos. Non se admitirán xustificantes de pagamentos realizados con posterioridade ao 15 de marzo do ano seguinte ao da anualidade xustificada.
b) Documentación xustificativa do investimento: orixinal ou copia das facturas en relación cos gastos subvencionados. Os períodos de emisión das facturas serán os que a continuación se indican:
Ver referencia pdf "13000D004P008.PDF"
c) Documentación xustificativa do pagamento: orixinal ou copia compulsada de transferencias bancarias, certificacións bancarias ou extractos bancarios. En ningún caso se admitirán xustificantes de pagamento con data posterior ao 15 de marzo do ano seguinte ao da anualidade xustificada, nin os pagamentos xustificados mediante recibo do provedor. Nestes documentos deberán estar claramente identificados o receptor e o emisor do pagamento e a satisfacción do importe da factura. Non se aceptarán xustificantes en que non se inclúa o número de factura a que correspondan.
d) No caso de adquisición de material inventariable ou prestación de servizos tecnolóxicos por empresas de consultoría ou asistencia técnica, por importe superior a 12.000 euros, deberán achegarse:
-Tres ofertas de diferentes provedores, salvo que polas especiais características dos gastos subvencionables non exista no mercado suficiente número de entidades que o subministren ou presten.
-Unha memoria xustificativa cando a elección non recaia na proposta económica máis vantaxosa ou cando se produza a excepción indicada no parágrafo anterior.
e) No caso dos custos de persoal, tanto técnico propio como adicional contratado, con destino específico ao proxecto, deberá presentarse:
-Certificación emitida polo responsable de persoal co visto e prace do xerente ou director da empresa, consistente nunha relación detallada por meses do persoal dedicado ao proxecto que deberá incluír os seguintes datos: DNI, nome, apelidos, posto na empresa, retribución bruta mensual, data de pagamento das retribucións, importe da Seguridade Social con cargo á empresa, data de pagamento da S.S. e custo total imputado ao proxecto (retribucións + S.S.) segundo a dedicación de cada traballador a este.
-Orixinal e copia das nóminas, boletíns de cotización á Seguridade Social e xustificantes de pagamento do persoal dedicado ao proxecto.
-Un parte de traballo no cal figure a dedicación de cada persoa ao proxecto, que deberá recoller as horas de dedicación mensual ao proxecto e as sinaturas dos traballadores co visto e prace do investigador principal do proxecto e do responsable de persoal da empresa ou agrupación de empresas.
-Copia compulsada do contrato de traballo; no caso do persoal adicional contratado con destino específico ao proxecto, non serán admitidas contratacións en categorías laborais inferiores ás titulacións indicadas na solicitude.
f) No caso de gastos de viaxes relacionadas coa execución do proxecto, deberá achegarse unha certificación das viaxes realizadas, acompañada da documentación acreditativa de realización do gasto.
g) No caso de subcontratacións con universidades, centros de investigación, centros tecnolóxicos ou outras empresas deberá presentarse:
-Copia compulsada do contrato en que se estableza a devandita colaboración, asinado polos representantes legais das partes contratantes, se non fose presentado coa solicitude.
-Copia compulsada do contrato de traballo, no caso do persoal adicional contratado, con destino específico ao proxecto.
-Copia compulsada das facturas emitidas pola entidade colaboradora na cal figure o título do proxecto financiado, acompañadas dos seus correspondentes xustificantes de pagamento.
h) Certificación expedida pola entidade bancaria na cal se sinale o número de conta do beneficiario onde se deba realizar o pagamento.
i) No caso de proxectos plurianuais, achegarase un informe parcial de resultados, en formato normalizado facilitado pola Dirección Xeral de I+D+i, no cal se reflectirán os datos do nivel de execución do proxecto.
j) No caso de proxectos dunha única anualidade ou cando se trate da derradeira anualidade dun proxecto plurianual achegarase, ademais dun informe final de resultados, en formato normalizado, unha memoria, en formato libre, na cal se detallarán o desenvolvemento científico-técnico do proxecto así como os resultados obtidos.
Os informes parciais e finais e as memorias libres deberanse presentar acompañados dunha copia en formato word ou PDF e en soporte CD.
Todos os datos incluídos nos dous documentos anteriores, excepto cando explicitamente se indique, formarán parte dunha base de datos, serán confidenciais e non se poderá facer uso deles salvo autorización expresa dos seus propietarios.
k) Para efectuar o último pagamento, o beneficiario presentará unha declaración complementaria do conxunto das axudas solicitadas, tanto aprobadas ou concedidas como as pendentes de resolución, para o mesmo proxecto, das distintas administracións públicas competentes ou dos seus organismos, entes ou sociedades.
l) Calquera outro documento que se requira durante a tramitación do expediente para a verificación do proxecto.
Artigo 7º.-Seguimento.
A entidade responsable do proxecto está obrigada a comunicar á Dirección Xeral de I+D+i, no momento en que sexa beneficiario de calquera axuda concedida para a execución dun mesmo investimento, o importe e a súa duración.
O xestor do programa poderá solicitar do investigador responsable as comprobacións e aclaracións que sexan necesarias. Se se constatar unha incorrecta utilización dos fondos ou un desvío dos obxectivos, o xestor do programa poderá propor a suspensión da axuda. Así mesmo, a Dirección Xeral de I+D+i poderá convocar o investigador responsable da solicitude, se o considera necesario, a unha entrevista en relación coa execución das actividades e os resultados obtidos.
ANEXO IV
Bases reguladoras para a concesión, en réxime de concorrencia competitiva, das subvencións correspondentes a proxectos de investigación desenvolvidos polos diversos axentes do sistema galego de I+D+i que actúen en colaboración
Artigo 1º.-Obxecto das subvencións.
Teñen por obxecto promover o desenvolvemento de proxectos realizados por universidades, organismos públicos de investigación, entes e centros públicos de investigación da Comunidade Autónoma de Galicia, centros tecnolóxicos da Comunidade Autónoma de Galicia e empresas que actúen en colaboración como instrumentos do programa sectorial I+D Suma. En todo caso, deberanse encadrar nalgunha das distintas liñas de investigación subliñadas nas tecnoloxías sectoriais (anexo V).
Artigo 2º.-Beneficiarios.
Poderán ser beneficiarios das subvencións as entidades indicadas no artigo 1º das bases reguladoras.
Cada solicitante deberá cumprir os requisitos establecidos para cada tipo de beneficiario: equipos de investigación, centros tecnolóxicos ou empresas (artigo 2º dos anexos I, II ou III).
No caso de equipos de investigación, cada subproxecto poderá estar a cargo dun equipo de investigación vinculado ao mesmo organismo. Co obxecto de fomentar a multidisciplinariedade, deberán encadrarse en áreas de coñecemento distintas e distintos departamentos; as áreas que se consideran son as seguintes: humanidades, ciencias xurídicas e sociais, ciencias experimentais, ensinanzas técnicas e ciencias da saúde; para estes efectos terase en conta a área de coñecemento á cal pertenza o investigador principal de cada equipo. Cando os equipos de investigación estean vinculados a organismos distintos, e co obxecto de fomentar a colaboración entre estes, non se exixirá o requisito de pertenza a distintas áreas de coñecemento.
Un dos membros do proxecto en colaboración terá a condición de líder e coordinará todos os traballos, facéndose responsable do seu seguimento e coordinación.
Artigo 3º.-Contía das subvencións e conceptos subvencionables.
A cada un dos subproxectos aplicaráselle a contía, conceptos subvencionables e custo mínimo correspondentes a cada tipo de solicitante: equipos de investigación, centros tecnolóxicos, ou empresas (artigo 3º dos anexos I, II ou III).
Artigo 4º.-Solicitudes.
As solicitudes presentarase como queda reflectido segundo o solicitante sexa equipo de investigación, centro tecnolóxico ou empresa (artigo 4º dos anexos I, II ou III) seleccionando a modalidade de proxecto en colaboración.
O coordinador deberá cubrir o formulario completo da solicitude, no cal constarán as entidades participantes, responsabilizándose da memoria científico-técnica do proxecto que unicamente figurará nesta solicitude. Na memoria económica do proxecto, ademais do seu orzamento global, deberá especificar a parte correspondente á súa participación. Igualmente, na dita solicitude deben incorporarse unicamente os currículos do equipo de investigación liderado por el.
Pola súa parte, cada entidade participante deberá cubrir o formulario de solicitude correspondente, agás a epígrafe relativa á memoria científico-técnica.
A presentación ante a administración da documentación realizarase de forma conxunta, centralizándose a través do líder do proxecto.
Artigo 5º.-Criterios de valoración.
Os proxectos ou actuacións que se presenten deberán ser técnica, económica e financeiramente viables, e os criterios de avaliación que servirán de base para a determinación da preferencia na concesión da subvención serán os seguintes:
a) A valoración científico-técnica realizada polos expertos externos terá un máximo de 70 puntos, e nela avaliarase por unha parte o equipo de investigación e por outra o proxecto presentado:
1. Capacidade de I+D dos equipos de investigación das entidades participantes no proxecto (máximo 15 puntos, sendo causa de exclusión a obtención dunha valoración inferior a 4 puntos). Teranse en conta:
i. A valoración científico-técnica das entidades solicitantes para desenvolver o proxecto, así como a súa experiencia e a dos seus equipos de investigación na dirección de proxectos de I+D+i anteriores e a transferencia de resultados ao seu sector produtivo.
ii. No caso de contar con subcontratacións, a experiencia en dirección de equipos e participación en proxectos do investigador principal; o nivel científico-técnico; e a adecuación de tamaño e a composición do equipo de investigación.
2. Proxecto de investigación (máximo 55 puntos, sendo causa de exclusión a obtención dunha valoración inferior a 18 puntos). Teranse en conta:
i. Calidade científico-técnica do proxecto (máximo 25 puntos): novidade científica do proxecto en relación co grao de coñecemento dos antecedentes; claridade, precisión e factores críticos dos obxectivos; aplicabilidade e posibilidade de transferencia dos resultados; interese para o sector e posibles beneficios.
ii. Viabilidade do proxecto (máximo 20 puntos): viabilidade e adecuación da metodoloxía; deseño e plan de traballo da investigación; adecuación dos recursos humanos e materiais ao plan de traballo; complementariedade dos equipos de investigación e beneficios da colaboración.
iii. Adecuación do orzamento do proxecto (máximo 10 puntos): terase en conta o grao de xustificación do orzamento para cada un dos conceptos de gasto asociados ao proxecto.
b) A valoración realizada pola comisión de selección terá un máximo de 30 puntos e nela avaliaranse os seguintes aspectos:
1. Coherencia dos obxectivos do proxecto coa política científica e tecnolóxica da Xunta de Galicia. Valorarase a adecuación do proxecto ás liñas prioritarias da tecnoloxía sectorial correspondente detalladas no anexo V desta orde, así como, de ser o caso, a súa adecuación ás liñas específicas aprobadas na axenda estratéxica da plataforma tecnolóxica correspondente (máximo 12 puntos).
2. A valoración dos resultados obtidos polas entidades solicitantes en proxectos financiados anteriormente pola Xunta de Galicia (máximo 3 puntos).
3. A participación como socios do proxecto de distintos axentes do sistema galego de ciencia e innovación (equipos, centros tecnolóxicos e empresas). Valorarase especialmente a participación de empresas asumindo tarefas de coordinación (máximo 4 puntos).
4. Composición e dedicación do equipo (máximo 5 puntos). A valoración realizarase tendo en conta os aspectos indicados nos criterios de avaliación de cada tipo de solicitante: equipos de investigación, centros tecnolóxicos, ou empresas (artigo 5º dos anexos I, II ou III).
5. Participación nas plataformas tecnolóxicas galegas con actividade nos seus correspondentes grupos de traballo (máximo 3 puntos)
6. De conformidade co establecido no artigo 20.2º.l da Lei 9/2007, por utilización da lingua galega na realización de actividades ou condutas para as cales se solicita a axuda (1 punto).
7. Solicitude presentada correctamente, sen que sexa necesaria a súa rectificación (2 puntos).
Artigo 6º.-Xustificación da subvención.
Cada unha das entidades participantes no proxecto cubrirá a documentación da anualidade de que se trate como queda reflectido segundo o solicitante sexa equipo de investigación, centro tecnolóxico ou empresa (artigo 6º dos anexos I, II ou III), ben que o informe de resultados e a memoria en formato libre será única para todo o proxecto, sendo responsable da súa coordinación o líder do proxecto.
Os informes parciais e finais e as memorias libres deberanse presentar acompañados dunha copia en formato word ou PDF e en soporte CD.
A presentación ante a Administración desta documentación centralizarase a través do líder do proxecto.
No caso de incumprimento dun dos socios, a Dirección Xeral de I+D+i estudará a posibilidade de que os restantes subproxectos continúen desenvolvéndose.
ANEXO V
Liñas prioritarias das tecnoloxías sectoriais
*Medio rural (MRU).
Este programa ten como finalidade desenvolver as actividades de I+D+i nos sectores agrario, gandeiro e forestal. Neste sentido, son de interese aqueles proxectos que perseguen a diversificación e o aumento da eficiencia e calidade dos sistemas da produción nos sectores agrario, gandeiro e forestal, mediante a incorporación de novas especies propias, atendendo a demanda de novos produtos, ou mellorando as variedades e a calidade dos produtos vexetais e gandeiros como lácteos e carne, e fixando, en definitiva, man de obra cualificada no medio rural. Estas melloras poden derivar da utilización de técnicas de produción máis avanzadas, de novos insumos (por exemplo fertilizantes orgánicos, forraxes, alimentos gandeiros), dos avances da mellora das condicións sanitarias da produción animal e vexetal (por exemplo, novos métodos de diagnóstico e tratamento de patoloxías, novas estratexias no control e erradicación de enfermidades e control integrado de pragas). Pode tamén orientarse a
proxectos de I+D+i relacionados coa mellora da organización produtiva. Serán de interese os proxectos de desenvolvemento de novas tecnoloxías de mecanización e automatización de procesos produtivos, de aplicación de biotecnoloxías aos sistemas de produción, e o desenvolvemento de produción sustentable baseada na utilización dos recursos naturais, así como o manexo e conservación do solo e a diminución do impacto ambiental mediante o uso racional dos insumos. Son de especial interese as liñas de investigación ligadas á agricultura ecolóxica e á agricultura de conservación.
Este programa tamén ten como finalidade fomentar os recursos forestais de Galicia, así como a súa mellor utilización, baixo criterios de xestión forestal sustentable. Son de interese os proxectos de composición, estrutura e funcionamento dos ecosistemas forestais, mellora da súa competitividade, conservación da diversidade xenética forestal, técnicas de xestión forestal sustentable, modelización forestal, impacto do cambio climático nos ecosistemas forestais, avaliación e mellora da capacidade de fixación do carbono polas masas e os solos forestais, mellora da saúde forestal, técnicas de protección contra incendios forestais e recuperación de áreas queimadas, producións complementarias do monte e avaliación económica da silvicultura e ordenación forestal, así como o uso integral do medio rural e a multifuncionalidade dos sistemas agrícolas e forestais.
*Medio mariño (MMA).
Este programa persegue a utilización óptima dos recursos mariños renovables, incluíndo as bases técnicas da xestión e ordenación e o estudo dos procesos biolóxicos e ambientais con repercusión sobre os recursos. Son de interese aqueles proxectos relacionados cos seguintes aspectos: a) o coñecemento do medio natural mariño como soporte da produción biolóxica explotable e dos factores que afectan a súa calidade, b) os recursos pesqueiros e marisqueiros, incluíndo a obtención de coñecementos para a súa ordenación e xestión, c) acuicultura, incluíndo o cultivo de novas especies, a mellora das existentes, as patoloxías, o desenvolvemento de tecnoloxías ou procesos de produción e manipulación destinadas ao incremento da produtividade e a minimización do impacto ambiental, d) o procesamento industrial encamiñado a posibilitar a comercialización das especies capturadas ou cultivadas, e) a rastrexabilidade dos recursos mariños e dos seus derivados, incluíndo a identificación e autenticación
da súa orixe.
*Recursos enerxéticos e mineiros (REM).
A finalidade deste programa é mellorar a utilización dos recursos enerxéticos e mineiros. O sector enerxético presta un servizo imprescindible para a vida dos cidadáns e cobre un amplo espectro da actividade económica, desde a explotación dos recursos naturais ata a súa utilización final na industria, servizos e transporte.
En relación cos recursos enerxéticos, son de interese os proxectos relativos á produción de enerxía a partir de recursos fósiles mediante sistemas máis limpos e eficientes. Teñen grande importancia os proxectos relacionados coa avaliación de recursos de enerxías renovables, investigación e desenvolvemento de bioenerxías (en particular a relacionada co uso da biomasa e biocombustibles), mellora de compoñentes e sistemas fotovoltaicos, mellora dos sistemas de xeración de enerxía eólica, obtención de combustibles líquidos a partir de residuos sólidos, desenvolvemento de tecnoloxías asociadas á enerxía do mar e a utilización do hidróxeno como vector. En relación cos recursos mineiros o interese céntrase en proxectos relacionados coa mellora nos procesos de localización, extracción e elaboración de materias primas, fundamentalmente granito e lousa. E no conxunto, todas aquelas accións favorecedoras do aforro enerxético.
*Biomedicina e ciencias da saúde (CSA).
Este programa ten como finalidade potenciar a investigación de excelencia nos diversos ámbitos do sector sanitario, co fin último de acadar unha asistencia sanitaria da maior calidade e a mellora da calidade de vida relacionada coa saúde da poboación. O eixe central é a investigación na saúde humana nos seus diferentes niveis: investigación biomédica aplicada, investigación en medicina clínica, investigación epidemiolóxica, en resultados de saúde, en saúde pública e en servizos de saúde. Resulta tamén de grande importancia o desenvolvemento da investigación en tecnoloxías na saúde (bioinformática, bioenxeñaría, biotecnoloxía, telemedicina, tecnoloxía farmacéutica) tanto no desenvolvemento como no eido de avaliación de tecnoloxías.
Para unha axeitada organización faise preciso formular as prioridades actuais de investigación en saúde, identificando as necesidades, recoñecendo as fortalezas e debilidades, xerarquizando actuacións segundo o seu potencial beneficio e a súa viabilidade. As prioridades establécense cunha ampla visión que incorpora desde as bases moleculares e xenéticas ata a diagnose e tratamento clínico, a avaliación de servizos de saúde e os aspectos comunitarios, de xeito preferente naqueles casos de maior interese social e sanitario.
Tendo en conta as liñas establecidas no Plan de Saúde de Galicia 2006-2009, xunto coas prioridades do Plan Nacional de I+D+i e o VII Programa marco da Unión Europea 2007-2013, establécense as seguintes temáticas prioritarias de investigación en biomedicina e ciencias da saúde: envellecemento, enfermidades de nutrición e metabolismo (obesidade, diabetes), enfermidades respiratorias crónicas, neurociencias, enfermidades cardiovasculares, terapia celular, enxeñaría tisular e transplante de órganos, cancro, saúde mental, enfermidades osteomusculares e do tecido conectivo, xenómica e proteómica, prevención e promoción da saúde, servizos de saúde, tecnoloxías sanitarias e enfermidades infecciosas e SIDA.
O primeiro obxectivo deste programa é promover a investigación que permita afondar no coñecemento de mecanismos moleculares, bioquímicos, celulares, xenéticos, fisiopatolóxicos e epidemiolóxicos das enfermidades e problemas de saúde máis relevantes da poboación, así como os factores que predín a resposta ás estratexias de prevención, diagnose, tratamento e rehabilitación dos pacientes.
Polo seu impacto na saúde da poboación, será de interese a investigación en estilos de vida, educación para a saúde e coidados. Serán preferentes as accións de investigación orientada ás áreas prioritarias.
Nun segundo termo, preténdese fomentar o desenvolvemento de tecnoloxías para a saúde e o benestar que recollen os aspectos diagnósticos, curativos, preventivos e de apoio, para incrementar a participación dos cidadáns na sociedade do benestar. O tratamento a través de liñas focalizadas das necesidades de diferentes grupos de poboación e situacións vitais: infancia, adolescencia, persoas maiores, muller, discapacidade, inmigrantes, saúde laboral, debe permitir un achegamento máis axeitado destas tecnoloxías na resposta ás diferentes necesidades e expectativas.
Desenvolveranse actuacións de fomento da investigación farmacéutica, tanto nos aspectos de biotecnoloxía farmacéutica como na predición da seguridade e eficacia das terapias.
Prestaráselle atención específica á investigación desenvolvida na atención primaria, pola amplitude, impacto e relevancia dos problemas de saúde que atende.
O establecemento da carreira investigadora no sistema sanitario, xunto coas accións para a intensificación da actividade investigadora dos profesionais con liñas de investigación activas e financiadas e o apoio á constitución de redes cooperativas de investigación entre centros e institucións de I+D+i públicas e privadas, son instrumentos para o desenvolvemento do plan.
As accións que anualmente se convoquen procurarán o progresivo desenvolvemento destas prioridades. Estas accións desenvolveranse a través de estratexias e instrumentos orientados a: incrementar os recursos humanos dedicados á investigación en biomedicina (incorporación de investigadores, intensificación da actividade investigadora, persoal de apoio técnico), desenvolver proxectos de investigación da maior calidade, favorecer a diseminación do coñecemento acadado e a súa incorporación á innovación no sistema sanitario e apoiar a colaboración intersectorial dos grupos de investigación.
A actividade investigadora terá, en todo caso, unha perspectiva de investigación translacional, cooperativa e multidisciplinaria. Nas accións desenvolvidas prestaráselle especial atención á colaboración co tecido empresarial galego a prol da xeración dunha industria biotecnolóxica que atraia recursos á comunidade autónoma, e á diseminación e transferencia dos resultados acadados, coas debidas garantías, de xeito eficiente á procura da mellora da saúde da poboación.
A consecución dunha mellor posición de Galicia no eido da biomedicina e ciencias da saúde exixe o establecemento de liñas de investigación de alta calidade desenvolvidas por equipos de investigación estables, integrados en estruturas cooperativas interdisciplinares coa colaboración da universidade e da empresa, traballando próximos á realidade asistencial e orientados á resolución de problemas de saúde. Neste sentido, estableceranse accións para o fomento da investigación translacional.
*Tecnoloxías da alimentación (TAL).
O obxectivo deste programa é favorecer o desenvolvemento do sector galego da alimentación, utilizando a I+D+i como vía para impulsar a investigación, a transferencia de tecnoloxía e a innovación nas empresas que permita o aproveitamento da gran diversidade agrícola, gandeira, pesqueira e acuícola galega. Ademais, preténdese xerar unha oferta variada e competitiva de produtos de gran calidade, que lles dea resposta ás demandas da sociedade actual, relacionadas coa calidade, saúde e seguridade, ao longo de toda a cadea de produción, e que, ao mesmo tempo, permita o desenvolvemento do medio rural, costeiro e que potencie a competitividade das empresas alimentarias, para acadar unha maior dimensión internacional.
Con carácter xeral, son de interese os proxectos que teñan como finalidade a diversificación e diferenciación na oferta de produtos de calidade, seguros e saudables, novas formas de presentación, a caracterización e viabilidade de novas materias primas, a produción de alimentos e aditivos, a automatización e robotización de procesos de produción e o desenvolvemento de novos sistemas de envasado, coma os envases activos.
Co fin de asegurar a calidade dos produtos que chegan ao consumidor, é necesario facer un seguimento dos produtos, establecendo a orixe das materias primas e aditivos, a detección de posibles contaminacións presentes nas materias primas, durante o procesamento e nos produtos finais ata chegar ao consumidor (rastrexabilidade). É de grande interese o establecemento de novas técnicas moleculares rápidas para a determinación da orixe, autenticidade das materias primas e produtos transformados, o desenvolvemento de novos métodos de análise de contaminantes ambientais, de substancias responsables de alerxias e intolerancias alimentarias, axentes canceríxenos, microorganismos patóxenos ou substancias procedentes dos materiais que estean en contacto cos produtos.
Tamén se debe facer fincapé na valorización de subprodutos ou coprodutos, tanto pola redución do impacto ambiental das empresas, como pola indubidable fonte de valor engadido que poden supor.
Merecen atención os proxectos relacionados con produtos de especial presenza en Galicia como as conservas e outros transformados de produtos do mar, o leite e os seus derivados, o viño, a carne e tamén outros produtos de alto potencial como as castañas ou os cogomelos, os grelos, etc.
*Medio natural e desenvolvemento sostible (MDS).
O Programa sectorial de medio natural e desenvolvemento sustentable ten como finalidade a investigación nos distintos ámbitos ambientais co obxectivo de mellorar a saúde dos ecosistemas e o benestar humano, acadar un desenvolvemento sustentable e avanzar cara a unha organización do territorio que favoreza a conservación e a restauración da diversidade e funcionamento dos sistemas naturais.
As liñas de actuación son as seguintes:
a) Cambio ambiental global: modificación dos hábitats, especies invasoras exóticas, sobreexplotación, contaminación e cambio climático.
b) Modelado de sistemas naturais.
c) Conservación e restauración da biodiversidade, dos ecosistemas e da paisaxe.
d) Sistemas de información ambiental.
e) Ecoinnovación.
f) Xestión integral da auga.
g) Xestión integral dos residuos.
h) Medio natural urbano.
i) Indicadores de sustentabilidade.
Son de interese as investigacións que avalíen as evidencias e impactos dos procesos de cambio ambiental sobre a organización e funcionamento dos sistemas naturais. Así mesmo, considérase relevante o desenvolvemento de técnicas de mitigación e restauración (incluíndo o control e erradicación de especies exóticas invasoras cando sexa posible) e a análise e desenvolvemento de alternativas de xestión que permitan obter novas oportunidades, en termos de uso sustentable de bens e servizos dos ecosistemas a partir de novas condicións ambientais.
Dada a necesidade de anticipar a xestión ambiental ante os procesos de cambio climático, son de interese as investigacións que conduzan ao desenvolvemento e validación de modelos que permitan mellorar a capacidade para predicir escenarios ambientais futuros e o seu impacto sobre o comportamento dos ecosistemas, así como a dispoñibilidade dos recursos e servizos que estes lle proporcionan á sociedade. Estes modelos inclúen todos os niveis de organización dos sistemas naturais e as súas escalas relevantes. Considérase de especial relevancia o desenvolvemento de modelos que integren as interaccións entre os distintos niveis de organización dos sistemas naturais.
O programa persegue o desenvolvemento de aspectos relacionados coa conservación da biodiversidade (desde a diversidade xenética ata os ecosistemas e a paisaxe) con especial interese sobre as especies existentes en Galicia que figuren no Catálogo galego de especies ameazadas ou nos anexos das directivas comunitarias 79/409/CEE e 92/43/CEE, así como mediante a execución de proxectos de investigación relacionados coa análise da riqueza biolóxica dos espazos naturais galegos, en especial os incluídos na Rede Natura 2000 e co impacto das actividades humanas na biodiversidade.
Son de interese os proxectos encamiñados á captación, estruturación, actualización, acceso e difusión da información ambiental, coa finalidade de favorecer o maior aproveitamento da devandita información polo público en xeral, usuarios expertos/investigadores, outras administracións e sectores sociais e industriais.
Inclúese o desenvolvemento de novas ferramentas informáticas relacionadas coa construción de bases de datos, sistemas de información xeográfica ou bases documentais.
Son tamén de relevancia os proxectos de investigación e desenvolvemento relacionados coa incorporación das mellores técnicas dispoñibles e de tecnoloxías «limpas) ao proceso produtivo das empresas para reducir o seu impacto ambiental, co fin de obter unha maior eficiencia no consumo de materias primas e unha redución de emisións e residuos xerados. Preténdese fomentar tamén o sector dedicado á enxeñaría e desenvolvemento de equipos de uso ambiental.
Así mesmo, son de interese os proxectos relacionados coa xestión integral de residuos. Atenderanse proxectos de redución e control das emisións á atmosfera (incluíndo o relacionado co cumprimento do protocolo de Kioto) e ás augas, así como a protección das augas superficiais (doces e salinas) e subterráneas no marco dunha xestión sustentable integrada do ciclo hidrolóxico (cumprimento da Directiva marco da auga 2000/60/CE).
Considéranse de interese as investigacións que estuden os seres humanos como parte integral dos ecosistemas e, polo tanto, que valoren o seu papel activo para acadar os obxectivos de sustentabilidade; en particular, as investigacións en ecoloxía urbana.
As investigacións relacionadas co desenvolvemento e validación de novos indicadores de sustentabilidade é outra das prioridades deste programa.
-Tecnoloxías dos materiais e da construción (TMT).
A finalidade deste programa é fomentar a investigación en relación cos novos materiais, co obxectivo de atender as necesidades doutros sectores produtivos en que estas tecnoloxías teñen gran relevancia. En xeral, considéranse fundamentais a xeración de materiais compostos, o desenvolvemento de aceiros de alta resistencia, as tecnoloxías de recubrimento e tratamento térmico superficial e a caracterización de novos procesos que dean lugar a materiais de características específicas de dureza, resistencia, elasticidade, condutividade ou transmisión térmica. Os proxectos de interese para este programa atinxen á mellora e desenvolvemento de materiais cerámicos (por exemplo, cerámicas funcionais, revestimentos cerámicos, novos tipos de tellas e tellados, biomateriais cerámicos e cementos para cirurxía reconstrutiva); proxectos de desenvolvemento e mellora de polímeros e materiais compostos (por exemplo, para estruturas reforzadas, novas fibras poliméricas, illantes térmicos, acústicos e
ignífugos) e proxectos relacionados cos materiais metálicos en canto á súa resistencia e vida útil e outras propiedades que lle confiren maior valor engadido (por exemplo avances cara á purificación de metais e no desenvolvemento de aliaxes especiais, técnicas contra a corrosión de metais, aliaxes lixeiras, etc.). Así mesmo, terán especial interese os proxectos relativos a materiais semicondutores e outros derivados do silicio, refractarios e acumuladores de calor, nanomateriais, tratamentos superficiais de materiais metálicos (térmicos, bombardeo iónico, etc.), recubrimentos superficiais poliméricos (pinturas, vernices, etc.), madeira e tratamentos, rocas ornamentais e os seus sistemas de ancoraxe, tecnoloxías da unión, sistemas construtivos acordes coa prevención de riscos laborais, formigón e pavimentos de propiedades especiais.
No que se refire ao caso particular da construción, este programa ten un dobre obxectivo: por un lado pretende dotar o sector da construción de novas solucións baseadas no uso de tecnoloxías avanzadas. Este programa diríxese, por exemplo, a proxectos de minimización do consumo enerxético das construcións, optimización da calidade da construción e maximización da súa vida útil, uso de novos materiais e novos tipos de construción, métodos para a avaliación do estado de estruturas e sistemas construtivos que faciliten o mantemento e a substitución. Neste sentido, é importante ter en consideración a xestión dos proxectos construtivos para mellorar a toma de decisión en canto á súa sustentabilidade e viabilidade.
Son liñas de especial interese: materiais semicondutores e outros derivados do silicio, refractarios e acumuladores de calor, nanomateriais, tratamentos superficiais de materiais metálicos (térmicos, bombardeo iónico...), recubrimentos superficiais poliméricos (pinturas, vernices...), madeira e tratamentos, rocas ornamentais (granitos e lousas), tecnoloxías de unión (soldadura, adhesivos...), sistemas construtivos acordes coa previsión de riscos laborais, formigón e pavimentos de propiedades especiais e sistemas de ancoraxe de rocas ornamentais. Por outro lado, desenvolver técnicas procedentes da construción que poidan ser aplicadas na rehabilitación de edificios e na conservación do patrimonio, e que supoñan unha mellora significativa respecto das utilizadas na actualidade, é primordial tanto no eido da sustentabilidade como da preservación da singularidade do territorio.
*Tecnoloxías da información e as comunicacións (TIC).
Este programa ten como finalidade estimular o avance no sector das tecnoloxías da información e as comunicacións, pero tamén favorecer a incorporación de solucións significativamente innovadoras xeradas por este sector aos demais sectores da economía galega. Son de interese os proxectos relacionados co desenvolvemento de novos equipamentos e infraestruturas baseados nas tecnoloxías da información e das comunicacións para aplicación nos sectores empresariais, sociais ou para o seu uso cotián (pesca, transporte, construción, enerxías renovables, automoción, audiovisual, entretemento, servizos sociais, educación, telemedicina, etc).
Entre as liñas de actuación que se insiren nesta tecnoloxía sectorial están aquelas iniciativas:
-Que se orienten a introducir melloras como a automatización na produción e miniaturización de compoñentes, aumento das posibilidades de interconexión entre equipamentos, aumento do tempo de autonomía de aparellos portátiles, sistemas empotrados, etc.
-Relacionadas coa mellora das comunicacións e infraestrutura de telecomunicación (equipamentos, sinais, transmisións, software de comunicacións, novos protocolos para redes, etc.).
-Relacionadas cos sistemas e servizos telemáticos e coa provisión de mecanismos de interoperabilidade entre aplicacións e sistemas heteroxéneos.
-Que dean soporte mediante as TIC aos e-servizos (e-commerce, e-government, e-learning, etc.), especialmente ás infraestruturas precisas para aplicacións baseadas nas redes sociais e web 2.0.
-Relacionadas coas infraestruturas tecnolóxicas e ferramentas destinadas á creación, difusión ou mellora de servizos dentro do sector audiovisual.
-Vinculadas coas infraestruturas de telecomunicación para a televisión dixital e a provisión de novos servizos para a televisión dixital interactiva.
-Que permitan melloras substanciais nas infraestruturas e servizos para comunicacións móbiles de nova xeración, e aquelas que estean baseadas en sistemas de posicionamento global.
Esta tecnoloxía sectorial tamén establece como prioritarias todas aquelas iniciativas que non estando recollidas nos puntos anteriores forman parte das actividades e tecnoloxías incluídas dentro da axenda estratéxica da plataforma tecnolóxica galega das TIC.
Non son obxecto desta tecnoloxía sectorial os proxectos que teñan por única finalidade desenvolver aplicacións software ou aplicacións finais nos diferentes ámbitos dos e-servizos, xa que os ditos proxectos teñen cabida no programa de Sociedade da Información.
*Sociedade da información (SIN).
A finalidade deste programa é atender proxectos de investigación, desenvolvemento e innovación tecnolóxica relacionados coa extensión da Sociedade da Información en Galicia, fundamentalmente en tres áreas:
-Relacións coa Administración, é dicir, proxectos destinados á creación tecnoloxicamente innovadora de contidos e aplicacións informáticas relacionadas coa Administración dixital, tanto no tocante ás súas relacións cos cidadáns como coas empresas como con outras administracións mediante a definición de mecanismos de interoperabilidade axeitados.
-Calidade de vida, é dicir, proxectos destinados á creación tecnoloxicamente innovadora de contidos dixitais e aplicacións informáticas en áreas tales como a sanidade, a educación, o turismo, o lecer ou os deportes, co obxectivo último de mellorar a calidade de vida da comunidade e permitir o acceso de todos os cidadáns á sociedade da información.
-Aplicacións a sectores económicos, é dicir, proxectos destinados á creación de aplicacións informáticas, relacionados con todos os sectores económicos da comunidade autónoma e, en particular, con aqueles en que poidan contribuír en maior medida ao seu desenvolvemento, tales como transporte, pesca, comercio, etc. ou que teñan impacto en aspectos transversais como o ambiente.
Son de interese neste programa o desenvolvemento de aplicacións informáticas que, dentro das áreas citadas, engadan técnicas innovadoras (intelixencia artificial, realidade virtual, etc.) particularmente, cando estean orientadas a simplificar as interfaces cos usuarios e por tanto faciliten a incorporación de cidadáns á sociedade da información. É tamén de interese os desenvolvementos propios baseados en Open Source.
*Tecnoloxías de deseño e produción industrial (DPI).
Este programa está dirixido a un número limitado de sectores de tipo industrial que, pola súa natureza, necesitan das tecnoloxías procedentes de moi diversas áreas científicas e tecnolóxicas. Incorporan, polo tanto, un conxunto de ámbitos de coñecemento que conflúen para dar lugar a procesos competitivos, fortes, flexibles e ambientalmente sustentables. A nova estratexia en infraestrutura exixe realizar operacións áxiles e integrar a cadea de subministración, sendo imprescindibles no novo escenario o control informático, a intelixencia concorrente, a automatización, a simulación, a visión por computador ou a elaboración rápida de prototipos. Estes sectores son: madeira e moble, téxtil e confección, construción naval, bens de equipamento e maquinaria, loxística, artes gráficas e químico.
Os proxectos de interese para este programa son os que teñen por finalidade a mellora dos procesos produtivos ou de deseño, non mediante a adquisición de equipos senón mediante a definición de procesos novos ou mellorados, desenvolvendo novos equipos para incorporar a estes procesos ou adaptando outros xa existentes. Tamén son de interese os proxectos que perseguen a definición de novos compoñentes para o proceso produtivo, o aproveitamento de subprodutos, as melloras significativas do produto ou a definición de novos produtos, así como a incorporación do criterio ambiental na concepción e deseño de procesos e produtos (por exemplo, uso eficiente da enerxía, ecodeseño, alternativas ao uso de substancias químicas disolventes e lubricantes, desenvolvemento de plásticos e envoltorios biodegradables, monitorizar o uso de enerxía e a produción de residuos). Así mesmo prestaráselle especial atención ao deseño para todos que garanta a plena accesibilidade a produtos e servizos de todos os
sectores da poboación.
En concreto, serán de interese os proxectos relacionados con sistemas de corte (plasma, láser, chorro de auga, etc.), ferramentas, útiles e moldes, sistemas de mecanizado en seco, mecanizados de precisión, métodos de ensaio e inspección non destrutivos (raios X, holografía, ultrasóns, metroloxía óptica, visión artificial, etc.), control intelixente de procesos, técnicas de simulación e modelados aplicadas a produtos e procesos, biomecánica, ergonomía, interfaces persoa-máquina, fabricación flexible e cambios rápidos e dispositivos loxísticos de produción. Pola súa importancia estratéxica, establecerase unha modalidade específica para as tecnoloxías de deseño e produción industrial para a automoción.
*Sociedade e cultura (SEC).
Este programa destínase á investigación, ao desenvolvemento e á innovación no ámbito das ciencias sociais e culturais e en relación cos temas que a continuación se sinalan:
-Educación, é dicir, proxectos relacionados coa innovación e coa investigación educativa e aplicación de novas tecnoloxías dirixidas, entre outros obxectivos, á diminución do fracaso escolar e á integración de minorías.
-Mulleres. Investigación centrada na creación dun sistema de indicadores que contribúan a cuantificar e medir as múltiples formas de violencia contra as mulleres.
É de interese tamén o desenvolvemento de estudos que contribúan a dar a coñecer os custos sociais e económicos da violencia de xénero. Situacións de violencia: desenvolvemento de dispositivos de localización. Son prioritarios igualmente aqueles estudos e investigacións que contribúan a dar cumprimento aos obxectivos establecidos no Programa galego de muller e ciencia.
-Benestar social. Identificación e caracterización socioeconómica e territorial da exclusión en Galicia. Análise lonxitudinal e transversal dos grupos vulnerables.
Elaboración dun sistema galego de indicadores de vulnerabilidade social e de detección temperá da exclusión social e necesidades sociais emerxentes.
Análise comparada de intervención na inclusión social. Modelaxe de metodoloxías de intervención en función das características sociais, territoriais e demográficas.
-Protección integral dos dereitos da infancia e menores, reincidencia de menores infractores, acoso escolar.
-Procesos e situacións de dependencia e discapacidade: aplicación de domótica, robótica e teleasistencia.
-Accesibilidade universal e deseño para todos.
-Envellecemento da poboación.
-Dereito, economía e empresa, é dicir, investigación relacionada con materias xurídicas, económicas e de xestión empresarial que afecten a calquera dos sectores económicos e sociais relevantes na Comunidade Autónoma de Galicia, facendo fincapé no mercado laboral, mellora das condicións de vida e desenvolvemento económico sustentable, así como a adaptación, incidencia e aplicación das políticas europeas en Galicia e as consecuencias da globalización económica sobre a economía galega.
-Xestión da I+D+i, é dicir, traballos destinados a coñecer e mellorar a situación da I+D+i e a innovación en Galicia, desde o punto de vista da xestión.
-Patrimonio artístico e cultural: son de interese os proxectos que melloren as tecnoloxías de restauración, os de inventario e estudo de elementos históricos, artísticos, arqueolóxicos e paleontolóxicos e os proxectos de procura de novas fórmulas para rendibilizar de modo sustentable o patrimonio cultural.
-Coñecer os procesos culturais, sociais ou económicos que definen as claves da sociedade galega actual e os seus problemas cara ao futuro. Demografía, despoboamento e envellecemento da poboación, os procesos migratorios, procesos de industrialización. A historia de Galicia, a memoria da sociedade actual e construción da sociedade civil.
-Desenvolvemento de industrias culturais.
-Estudos da lingua galega e o multilinguismo.
-A cultura galega e a investigación multicultural. O sistema cultural galego-portugués e a súa universalización.
*Turismo (TUR).
Turismo, lecer e deporte, é dicir, proxectos relacionados co estudo da demanda turística e de motivación do ocio, relación entre o turismo e a conservación da paisaxe e do patrimonio, saturación, novos destinos turísticos e espazos turísticos emerxentes. A análise, a diferentes escalas, de centros turísticos, diversificación da oferta turística, etc. Impacto paisaxístico e social das formas masivas de turismo e lecer e o deseño de fórmulas que garantan o uso sustentable dos recursos turísticos, co obxectivo de deseñar unha oferta turística co modelo paisaxístico e o desenvolvemento sustentable.
Dada a enorme diversidade de temáticas e áreas de coñecemento que abrangue a investigación no turismo, destácanse as liñas de traballo que se consideran fundamentais para o Plan Galego de I+D+i:
-Novas metodoloxías de estudo e produción de estatísticas no turismo. Propostas e experiencias prácticas de creación de observatorios de turismo.
-O turismo na sociedade actual: diversidade e fragmentación das prácticas turísticas. Os novos produtos turísticos: novidade e propostas de tipificación.
-A análise territorial do turismo. O impacto da actividade a escala local. Desenvolvemento rural e turismo. O turismo e a polarización do crecemento espacial.
-A especificidade da empresa turística. A organización, agrupamento e alianzas das compañías de viaxes e do turismo.
-Imaxe territorial e turismo. Novas tendencias de mercadotecnia turística no presente. Promoción turística e novas tecnoloxías da comunicación.
-A regulamentación legal en materia turística: unha perspectiva comparada. A administración e inspección turísticas: estudo das organizacións públicas.
-O turismo e o patrimonio cultural: degradación e recuperación do legado histórico. A paisaxe, a historicidade e os recursos culturais na nova promoción do turismo.
Ver referencia pdf "13000D004P008.PDF"